An heliom zo un elfenn gimiek monoatomek, disliv, dic'hwezh, divlaz, hogozik diemlusk, n'eo ket pistrius. He eo e arouez ha 2 e niver atomek.\nEmañ e deroù heuliad ar gazoù nobl en Taolenn beriodek.\nHidrogen - Heliom - Litiom\nUn neon hag a ya en-dro gant heliom\nE boentoù birviñ ha teuziñ eo ar re izelañ e-touez an elfennoù ha n'eus anezhañ nemet dindan stumm gaz, nemet en amveziadoù divoas ha rust-kenañ e vefe. An amveziadoù-se zo ret ivez evit krouiñ an nebeud liezelfennoù heliom hag a zo holl distabil pa vez reizh ar gwrezverk hag ar gwask.\nDaou izotop stabil en deus an heliom. Ar stankañ eo an heliom 4 hag ar rouesañ eo an heliom 3.\nA-bouez eo emzalc'h an daou seurtad heliom 4 tanav (heliom I ha heliom II) evit ar glaskerien a studi ar mekanikoù kwantek, anadenn an dreistberusted dreist-holl, stad tizhet gant an heliom er poent lambda e 2,1768 K, war-dro −271 °C (da −270,9732 °C evit bezañ resis) hag evit ar re a studi efed ar gwrezverkoù tost d'ar zero klok war danvezioù all (evel an dreistherended).\nGoude an hidrogen ez eo an heliom an elfenn stankañ en hollved, hag ar gaz nobl ar skañvañ eus an daolenn beriodek. En hollved a vremañ, hogozik holl an heliom produet zo disoc'h teuzadur nukleel an hidrogen er stered. War an Douar, e oa bet krouet da-heul digenstagadur skinoberiant an elfennoù pounneroc'h evitañ : ar rannigoù alpha zo nukleüsoù heliom a zeu diwar digenstagadur an uraniom, an toriom hag eus hini o elfennoù mibien. Goude e grouidigezh e vez bac'het ul lodenn anezho gant ar gaz naturel e feurioù tolpadur a ya betek 7% dre volum.\n2.1 Implij er vezegiezh\n2.2 Dañjerioù stag ouzh analadur an heliom\nDizoloet e voe an heliom (eus ar gresianeg ἥλιος, hélios "Heol") evit ar wezh kentañ gant Pierre Jules César Janssen, ur steredoniour gall, e kurunenn an Heol e-kerzh ar fallaenn a c'hoarvezas d'an 18 a viz Eost 1868 ha, nebeut goude, gant ar steredoniour saoz Sir Joseph Norman Lockyer, dindan stumm ur roudenn velenn dianav er skalfad.\nKinniget e oa an anv helium, nebeud amzer goude, gant hemañ ha gant ar c'himiour Sir Edward Frankland, diwar skouer anv arouez an Heol er vitologiezh c'hresian : Helios.\nDizoloet e voe e vezañs war an Douar e 1895 gant ar fizikour skosat Lord Rayleigh hag ar chimiour slosat Sir William Ramsay.\nAbaoe ez eus bet kavet pikoloù pourvezioù heliom e gweleadoù gaz naturel Stadoù-Unanet Amerika, a zo deuet da vezañ e-giz-se ar pourchaser brasañ eus ar gaz-se er bed. E 1960 e tivizjont sevel ur c'huzhiad en deus tizhet ur milmilion a m3, e 1995, da lavaret eo war-dro 180 000 tonnennad gaz.\nAn Helium Privatization Act e 1996 a roas an aotre da voulc'hañ ar pourvezioù-se adalek 2005.\nKoulskoude, e dibenn 2006, e savas berrentez war an heliom e bed ar skiantourien, hag en hini an embregerezhioù war a seblant, ar pezh en deus graet un danvez strategel eus an heliom.\nImplijet e vez an Heliom :\nda waskreizhañ ar mirlec'hioù kriogenek ;\ner stad liñvek, e kriogeniezh, da yenaat ar mein-touch dreistheren a vez implijet, da skouer, evit ar SDV ;\ngant oksigen evit fardañ heliox, ar gaz implijet da splujañ don-kenañ er mor ;\nar memes meskad a implijer e mezegiezh da zivec'hiañ ar glañvourien o devez poan oc'h analat, abalamour ma tremen an heliom en hentoù an analañ en un doare aesoc'h evit an azot pa vezont strishaet ;\ne surjianerezh, bannoù heliom ionizet produet gant ur sinkrosiklotron a vez implijet evit prederiañ yoc'hennoù al lagad ;\nen deiziadiñ dre ar skinoberiuster ;\nevit kavout fuadurioù, er c'horzennoù pe er c'hanioù da skouer ;\nevel gaz da c'hwezhañ baloñsoù evezhierezh an hin hag aerlistri ;\nevel gaz douger evit ar gromatografiezh c'hazek ;\nevel gaz gwareziñ evit a bep seurt traoù er greanterezh (evel ar soudañ dre wareg ha kresk ar felpennoù silikiom) ;\nmesket gant an neon el laserioù He-Ne, a skign war 632,8 nm ;\ngant meuzioù zo : stagadenn d'ar boued aotreet dindan an dave E939 evit gallout gwiriañ didreuzusted ar pakadoù implijet.\nImplij er vezegiezhAozañ\nRoet e vez heliom da analañ dindan stumm meskadoù, enne 20% oksigen d'an nebeutañ, d'ar glañvourien o devez poan oc'h analat abalamour m'eo stanket pe strishaet o hentoù analat uhelañ pe izelañ. A-drugarez d'e c'hludegezh izel, an heliom a aesa ar strivoù evit analat.\nDañjerioù stag ouzh analadur an heliomAozañ\nPa vez analet ur c'hementad heliom bihan e teu ar vouezh da vezañ skiltroc'h e-pad ur pennadig rak ar c'herdin-mouezh a fraoñv buanoc'h gant ar gaz-se, abalamour da zouester izeloc'h an heliom e-keñver hini an aer. Dinoaz eo pa ne vez lonket ken kementadoù bihan, rak ur gaz diemlusk eo an heliom. Analat kementadoù brasoc'h avat en ur wezh a c'hallfe degas ur vougadenn verr, a laka unan da vaganiñ. Bez' ez eus bet degouezhioù emboliezh an empenn ha kudennoù grevus eus ar skevent e-touez an dud o deus analet heliom dindan gwask (en un doukenn).\n↑ BRAHIC André & DANIEL Jean-Yves, Planètes et Satellites — Cinq leçons d'astronomie, Vuibert, 2001, 359 fajenn, pajenn 47 (ISBN 978-2-7117-5287-4)\n↑ kartografiezh - Heliom\nAdtapet diwar « https://br.wikipedia.org/w/index.php?title=Heliom&oldid=1907005 »\nDernière modification le 17 Gou 2021, à 08:19\nKemmoù diwezhañ degaset d'ar bajenn-mañ d'an 17 Gou 2021, da 08:19.


Yann-Bêr Kemener ha Jean-René Trefles a zo deuet da gontañ kaoz © Radio France - Katell Uguen\nDiffusion du jeudi 13 juin 2019 Durée : 29min\nEmberr lakomp ar gaoz war an anvioù lec'h e brezhoneg. Daou gouviad a zo ganeomp 'barzh Diviz ar Yaou.\nEmberr e lakomp ar gaoz war an anvioù lec'h e brezhoneg gant hor c'houvidi, Yann Ber Kemener ha Jean René Trefles.\nE Terrug e vez trouz. E miz C'hwevrer tremenet en eus ar c'huzul kêr embannet e zanevell : an dilennidi o deus votet evit ma vefe anvet 30 straed nevez, e galleg, hag adanvet anvioù lec'h 'zo evit aesaat servijoù an ti Post, ar GPS.\nGant Impasse des Pélicans hag anvioù 'seurt se 'vez ket doujet deus ar brezhoneg na deus istor ar vro.\nE Pluguen ez eus bet kaset ur mell labour da-benn ha dalc'het 'z eus bet gant anvioù parkeier gwechall.


Folioskop - Wikipedia\nUr folioskop zo ul levr warnañ un heulad skeudennoù a gemm a bajenn da bajenn, en doare ma weler un dresadenn-vev pa lakaer ar pajennoù da zibuniñ gant trawalc'h a dizh. Evit ar vugale e vez fardet folioskopoù peurliesañ, petra bennak ma 'z eus bet savet lod evit an oadourion diwar luc'hskeudennoù.\nAn hevelep doare a c'haller kavout e marzhoù pe gornioù pajennoù levrioù pe gelaouennnoù a zo. Bez' ez eus meziantoù ha lec'hiennoù Internet a c'hall treiñ restroù video e folioskopoù war baper.\nUr filoskop (deroù XXvet kantved)\nUnan eus an doareoù kentañ da fardañ an tresadennoù-bev eo ar folioskopoù. Evel forzh pe film ez int diazezet war anadenn dreistpad al luc'hsae a-benn krouiñ kammzerc'h ar fiñv e daoulagad an arvesterion, a wel fiñvadennoù dizehan e-lec'h skeudennoù o tont an eil war-lerc'h eben. Kentoc'h eget lenn ar skeudennoù e chom selloù an arvesterion paret war ul lec'h hepken el levr e-pad ma vez ar skeudennoù o tibunañ.\nDav eo reiñ trawalc'h a dizh d'an dibun evit ma yafe ar folioskop en-dro, setu e talc'her al levr gant un dorn en ur lakaat tal ar pajennoù da dreiñ buan gant biz-meud an dorn all — ar pezh a zo dikouezet splann gant ar ger alamanek evit "folioskop" : Daumenkino, da lavaret eo "sinema ar biz-meud".\nD'an 18 a viz Meurzh 1868 e voe breouet ar c'hentañ folioskop gant ar saoz John Barnes Linnett, mouller e Birmingham.\nAr folioskop e voe an doare kentañ da vlivañ skeudennoù dre un heuliad skeudennoù a-linennad, pa veze graet betek neuze dre gantennoù a droe, gant ar zoetrop (1834) hag ar fenakistoskop (1841).\nBreoued kineograph J. B. Linnett, 1868\nE 1894 e tiskouezas ar filmaozer alaman Max Skladanowsky (1863-1939) e film kentañ e stumm ur folioskop.\nEn hevelep bloavezh ez ijinas an Amerikan Herman Casler (1867-1939) ur folioskop ardivinkaet, a anvas Mutoscope : staget ouzh ur granenn-dro e oa ar pajennoù e-lec'h bout strobet e stumm ul levr.\nE 1897 e voe lakaet er c'henwerzh ur folioskop lakaet en ur gwask metal, evit aesaat ar follennata, gant ar filmaozer saoz Henry William Short dindan an anv Filoscope.\nPetra bennak ma vez ar folioskopoù lakaet da c'hoarielloù evit ar vugale pergen e vezont c'hoazh arveret e bed ar bruderezh, en arzoù hag en tiez-embann luc'hskeudennoù.\nKlask zo war folioskopoù eus dibenn an XIXvet kantved, a c'hall bout gwerzhet miliadoù ag euroioù diouzh ar c'hresk.\nEr bloavezh 2004 e voe dalc'het kentañ Gouel ar folioskopoù e Stuttgart, Alamagn ; unan all a c'hoarvezas e Linz en Aostria.\n↑ Gwelet ar bajenn Wikipedia alemanek evit "folioskop".\n↑ 7 Inch Cinema, Birmingham (en)\nFolioskopoù kozh (en)\nIstor ar folioskop (en)\nFardañ folioskopoù (en)\nHuman flipbook – Un "den-folioskop" graet diwar 150 T-shirt disheñvel.\nAdtapet diwar « https://br.wikipedia.org/w/index.php?title=Folioskop&oldid=1890986 »\nKemmoù diwezhañ degaset d'ar bajenn-mañ d'an 1 Gen 2021, da 11:26.


Kemper : An henidi o teskiñ ober velo adarre – actu.fr\nPublié le 1 Avr 18 à 7:01\nE Kernavelo, evit c’hwec’h den o kemer perzh ez eus tri den a-youl vat. (©Le Progrès de Cornouaille. )\nTroet gant Maela Ily diwar Matthieu Gain\nAbaoe miz Genver eo bet digoret gant Kernavelo ur skol-vleniañ veloioù e Kemper. Ar stummadur 13 kentel a zo e bal kelenn pe deskiñ adarre mont war velo. Gwelet a ra ar gevredigezh he listennad enskrivadurioù o hiraat.\n« E-giz ar velo eo, ne zisoñjer ket ! » Ar c’hrennlavar brudet n’eo ket ken gwir ha-se. « Ar wech diwezhañ ma ‘z on bet war velo e oan 10 vloaz. 70 vloaz on bremañ ha deuet on evit kaout fiziañs ennon adarre », a zispleg ar vaouez o chom e Kemper. Ar c’hoant pennañ : leuskel an oto er c’harrdi evit mont d’ar c’hreiz-kêr.\nAbaoe miz Genver e heuilh aketus kentelioù ar skol-vleniañ, digoret gant ar gevredigezh Kernavelo. « Er penn kentañ e raen gant ur velo hep troadikell. Ha tamm-ha-tamm eo deuet ar c’hempouez en-dro. » D’al Lun 26 a viz Meurzh e oant pemp o pleustriñ war parking sal ar sportoù Michel-Gloaguen, war ribl an Oded. An taolioù troadikell a oa youlek met an hentoù a chome diaes da heuliañ. « E-touez ar skolidi e tegemerer dreist-holl maouezed ouzhpenn 50 vloaz. Lod anezho n’int ket pignet morse war ur velo, lod all a zo o teskiñ adarre », a zispleg Pascal Parriel, sekretour ar gevredigezh.\nAr c’hentelioù a zo frammet-tre : un den a-youl vat evit daou zen war velo. Lusk ar poelladennoù a zo dous. « N’eo ket ur redadeg ! », eme Jean-Pierre Bigorgne, unan eus ar grouerien. « Tamm-ha-tamm e vo muioc’h en o aes an dud. Gellout a raimp mont da bourmen ganto war vord an Oded war un hentig doare « hent glas » », a gendalc’h Pascal Parriel.\nEr stummadur ez eus ivez ur weladenn eus atalier kempenn ar gevredigezh. « Ar pal a zo e vefe an dud emrenn ha kelenn dezho diazezoù ar mekanik evit cheñch ur vouzelenn-rod da skouer. »\nAr skol-vleniañ he deus kavet he skolidi buan. War listennad-gortoz Kernavelo ez eus daouzek den dija. « Kenderc’hel a reomp da gemer enskrivadurioù. Gwelet a reomp eo alies evit ar Sadorn. Klasket e vo neuze en em aozañ en un doare disheñvel evit respont d’ar goulenn », a gendalc’h Pascal Parriel.\nSpi a zo ivez gant Kernavelo evit krouidigezh ur raktres broadel evit ar velo. E penn kentañ miz Genver eo bet kemennet gant ar c’hentañ Ministr diarbennoù nevez evit kreñvaat ar surentez war an hentoù. « An holl o deus klevet e tremeno ar bevennoù tizh da 80km war an hentoù a eil renk. Met unan eus an diarbennoù a zo evit deskadurezh ar velo er skolioù kentañ derez, war ar memes live hag an deskiñ neuial. »\nE Kemper e kendalc’ho an dud a ra velo da stourm.


Diroll ar Menez - Wikipedia\nDiroll ar Menez\nDiroll ar Menez (Mysteria iniquitatis. La Montagne) eo an darvoudoù ankristen deskrivet gant an Tad Juluan Maner en e zeizlevr ar misionoù skrivet e latin gantañ e 1672. E Levraoueg-kêr Roazhon ez eus un dornskrid gallek dizanv ha deiziet d'ar 7 a viz Du 1752 hag a zo un eiladenn eus un dornlevr evit ar c'hofesour pa vije oc'h atersiñ feizidi ar gredenn en doa diskoachet an tad jezuist. Lakaet eo bet ar gerioù latin "Mysteria iniquitatis" da ditl pajenn diwezhañ an dornskrid-se e-lec'h ma kaver 25 linenn latin o tastum ar pezh a ouied diwar-benn an "iniquitas" (diroll) c'hoarvezet e menezioù kreiz Breizh.\nDanevell an Tad ManerAozañ\nDegouezhioù er menezioùAozañ\nEn e deizlevr ar misionoù e kont an Tad Maner e kejas e Sant-Wenn gant un den yaouank pa oa o prezegenniñ ur mision e dibenn ar bloaz 1649. Hemañ a lavare e voe heskinet gant un aozadur kevrinus en doa dilezet. Er vro-se e veze dalc'het bodadegoù noz e-kreiz al lanneier digenvez. Eno en em dolpe engroezioù a dud trouzus dindan sklerijenn luc'hel ar bodoù-tan o c'hoari c'hoarioù chañs hag o tañsal tro-dro d'un tron alaouret ma veze kludet un ["[euzhvil]] orollus" warnañ. Pep den a dlee dont evit touiñ e chomfe feal dezhañ hag e promete an eürusted buhez-pad. Ret e veze e azeuliñ, pokañ dezhañ en ur doare hudur, en em reiñ korf hag ene dezhañ. Evit kaout an droed da vont er fest e veze goulennet ma vefe dinac'het ar feiz kristen hag ar vadeziant. Resevet en doa an den yaouank ur merk andiverkadus war e gilpenn ha tennet e voe ur banne gwad eus ur biz dezhañ evit skrivañ e anv e-barzh ul levr du. Dimezet e veze ar baotred gant plac'hed du gant treid divalav hag an dimezelled gant tudjentiled vil hag e veze gastaouet gant an holl. Meneget ez eus ul lec'h bodadegoù boas e-kreiz al lanneier, "ar Seizh Hent war harzoù eskopti Gwened". Anv zo ivez eus Mur ha Boulvriag.\nHervez danevell latin Juluan Maner, hemañ a lakaas war wel, e-pad ar c'hofezioù, ne veze ket darempredet ar sabatoù gant un niver bihan a dud evel ma krede lod, met gant ur bobl a dud. Dont a rae pep stad ar gevredigezh, ken en em gave asambles gwazed, maouezed, plac'hed ha bugale gouestlet d'an Diaoul, a-raok bezañ bet ganet, a-wezhoù, gant o c'herent. Tudjentiled a geje ouzh tud a renk izel, pa oa kaoz eus beleien ha leaned ivez.\nOberoù ar visionerienAozañ\nAnv ez eus eus un diaoul a laka pep den deuet da lec'h ar sabat da sentiñ ouzh e volontez. Dre vras e weler taolenn voutin ar sabatoù, met e pouezas ar misioner war al lidoù dindan an amzer ha e c'hellfent bezañ bet lidoù sevenet a-gozh ha treuzdeskrivet . Er c'hofezioù e selaouas an Tad Maner hiniennoù a anzavas ma oant bet broudet da vont da gofez gant ur weledigezh bozitivel, met darn anezho a lavar ma 'z int bet diheñchet "ugent gwezh" pa oant o tont davetañ dre weledigezhioù hirisus.\nE deizlevr an tad misioner e weler, eus un tu, ar veleien digalonekaet gant tud distroet d'o blegoù kozh hag, eus un tu all, an amdroadurioù d'ar vuhez kristen dre sikour "Maria, ar Werc'hez santel" pe sant Kaourintin. Kontañ a ra ivez ma tarzhas un arnev gant luc'hed ha kurun pa oa "Priñs an Deñvalijenn" o prezegenniñ ha gweledigezh an aeled o huchal : "Diaouloù an Ifern, petra emaoc'h oc'h ober amañ ? Piv en deus roet deoc'h ar beli war an dud-se ? ." Tec'het voe an diaouloù o yudal "ken e seblante an douar bezañ o vrallañ". Hag e lavaras an aeled da "sklaved Satan" : "Grit pinijenn..." ha kit da welet ar visionerien a zo deuet er bastell-vro evit ma 'z eoc'h da gofez. Menegiñ a ra m'o deus broudet gweledigezh an aeled amdroadur meur a arvester.\nE Goraiz 1650, nebeud amzer goude an dizoloadenn, hervez kont ar misioner, e voe savet un itrik gant pevar den evit e lazhañ gant goafoù, met ne zeujont ket a-benn ha n'ouzer ket perak. Meneget eo penn ar sinagogenn a ginnig dibab etre daou ouel evit deiz an torfed ha koulskoude n'eus ket anv eus un aozadur bennak.\nUr beleg, "unan eus an hardisañ izili ar sektenn", en doe roet "ur melezour achantet" d'ur gwrac'h kozh a gredas lazhañ ar visionerien Maner ha Bernard dre forzh broudañ o skeudennoù gant ur spilhenn. Daou bloavezh goude e kejas an daou visioner d'ar vaouez-se hag e voe-hi estonet o anavezout dre ar skeudenn m'he doe merzet. Kendrec'het ne voe aet da benn an hud hounnez a zeuas d'ar relijion en-dro hep degemer an tri skoed a voe kinniget dezhi gant an drougyoulidi.\nHervez buhezskrid an Tad Séjourné ne c'houlennas ket Juluan Maner harp lez-varn relijiel an Inkizision evit kavout an difeizourien, met e implijas ar c'hofezioù a goulennet da bep parrezian pa teue ur strollad beleien visionourien e pep korn Breizh a-bezh e hanter ar XVIIvet kantved Stagañ a reas Juluan Maner da vezañ gouest da gompren petra a c'hoarveze ha penaos pourvezañ armoù speredel an enepargadenn. Pa kave dezhañ e oa ar gweledigezhioù (pe huñvreoù) fall e savas hentenn an atersiñ start, ul levr pened hep menegoù ar pinijennoù, e implijas anezhi er misionoù. Sachañ a reas ouzh e gostez an eskibien dre emgavioù hir (pemp deiz e 1657 e Landreger gant eskob Treger, Balthazar Grangier) hag hemañ a c'houlennas ma vi aprouet gant douenoniourien e Pariz e 1658.\nDre daou hent evit sachañ an dud da arvestiñ ouzh ar vodadeg disakr a zo bet digemmet gant ar misioner :\nAmbrouget ez int war eeun gant un den\nHuñvreoù a zeu dezho ma santont drezo petra vo graet er vodadeg ganto ha e klaskint hen ober e gwir\nHervez an deizlevr e voe ret d'ar visionerien komz war grasoù ar Werc'hez Mari, lakaat ar feizourien da zibunañ ar Rozera ha goulenn harp ar Sent, Santez Anna ha Sant Kaourintin (e parrezioù Kerne, kazi sur). Hervez ar misioner e responte an DDiaoul prezegenner en ur tagañ ar sent-se hag ar visionerien asambles.\nDornskrid Levraoueg-kêr RoazhonAozañ\nAn hentenn atersiñAozañ\nUr c'hantved goude dizoloadenn Diroll ar Menez gant Juluan Maner e voe ezhomm da dud Iliz Breizh zo kemer ar boan eilañ dornlevr kofez ar misionour, ar pezh a c'hell talvezout e veze implijet ingal c'hoazh.\nEn derou an dornskrid e lenner un deskrivadenn verr eus ar darvoudoù da vezañ klasket gant ar c'hofesour warno :\nAr pezh a zo anvet amañ Menez a zo ur c'hehenterezh gant an Diaoul a c'houlenn drezañ ma azeuler anezhañ en ur bokañ e dreid, m'en em reer korf ha ene dezhañ ha ma tisakrer ar pezh a zo sakrañ gant aktoù eus an difeizusañ hag evit d'ho paeañ e adro plijadurioù diroll d'an dud… Kavet eo bet ar ger-se, Menez, evit talvezout an huñvre ma vez azeulet an diaoul drezañ pe evit ma ne gouezer eus petra a gomz ar gofesourien en o emziviz, pe dre an abeg ma vije graet sabat ar sorserien pe an hudourien, eus outañ e c'heller krediñ e vije an holl o deus anavezet pe divinet an traou kuzh a vije sorserien pe hudourien, ha n'eo ket gwi tamm ebet. Azeulerien skeudenn an diaoul muioc'h eget sorserien a dleer ober anezho.\nAr diverradur latinAozañ\nE dibenn an dornskrid latin m'eo bet eilet dornlevr ar c'hofesour e kaver 25 linenn gant kalz a anvioù-kadarn ha nebeud verboù. Titlet eo Mysteria iniquitatis (Misterioù an diroll pe Arvestoù an diroll), ar pez a ziskouez ma roe pennoù an Iliz ur pouez bras-tre da emvodoù war al lanneier ha n'eus anv ebet eus un enepiliz. Seblantout a ra bezañ bet aozet evit deskrivañ gant an nebeutañ gerioù ma c'heller implij an anadennoù degouezhet e pastell-vro ar Menez. Hir eo roll an darvoudoù a veze difeiz ha disakr hervez reolennoù\nOberiant e voe Juluan Maner e diwezh ar mare ma voe hetaet, barnet ha kondaonet d'ar marv miliadoù sorserien ha sorserezed, met ne zeskriv ket seurt tud e penn an diroll. Seurt troioù-chase ne voe ket gwelet e Breizh. Koulskoude, e Sant-Wenn, selaouet e doe "un den yaouank a lavare ma voe heskinet ha gourdrouzet da vezañ kaset d'ar marv gant ur gevredigezh gevrinus m'en doe dilizet…". Muioc'h c'hoazh ma vez anv un diaoul prezegenner e spurmanter un "diaoul hiniennel ha boazidi sinagogen an Diaoul" o tont evit heskinañ an traitour. Kalz a draou boutin e sabatoù ar sorserien pe sorserezed a gaver e deskrivadur sabatoù ar Menez (diaoul, banvezioù, dañsoù, pokañ d'an diaoul, gadaliezh…). Kalz eus an ebatoù a vez gwelet anezho e-doug festoù ar bobl erfin.\nDont a reas Juluan Maner a-benn da gendrec'hiñ pennoù an Iliz katolik ober gant un hentenn atersiñ evit lakaat an diskreded a zizivouderezh da anzavout ha da zinac'h o c'hredennoù. Hetaet e veze ar brotestanted o doa gounezet bezañ mistri e darn ar riezoù e Norzh ha Reter Europa. Ar seurt disivouderien a voe moustret en ur harpañ war lezioù-barn gant barnerien relijiel arbennigour, lezvarn an Inkizision krouet gant ar Pab e 1213. Pa veze diskoachet disivouderien (tud bet kristen nemetken) en ur bastell-vro bennak e embanned ma vijent disklaeriet gant pep den a ouie traou kuzh.\nDiskouez a ra an Tad Séjourné, ne voe ket heuliet ar prozsezadur-se gant asant eskibien Kerne, Gwened ha Sant-Brieg. E-lec'h klask an dud e veze desachet an holl barrezianiz da gofes ha da anzav ar pezh o doa graet pe welet er-maezh eus deskadurezh an Iliz katolik. N'eo ket sklaer perak e krede an Tad Maner e oa posubl distreiñ darnvuiañ an deñved dianket hep nep redi.\nUn dislavar a c'hell bezañ kavet pa ne ra ket Juluan Maner war-dro an diroll lakaet war wel evel ma vefe renet gant un aozadur ha ne fell ket dezhañ gervel sikour ar pennadurezhioù, padal e veneg tud o heskinañ an den yaouank hag ur penn ar sinagogenn ouzhpenn.\nAntoine Boschet, Le parfait missionnaire ou Vie du R.P. Julien Maunoir de la Compagnie de Jésus, missionnaire en Bretagne, Lyon, Périsse, 1834.\nXavier-Auguste Séjourné, Histoire du vénérable serviteur de Dieu, Julien Maunoir (1606-1683), S. J., Oudin, 1895.\nGwenc'hlan Le Scouëzec, la tradition des druides, Brasparzh, Beltan, 2002, p. p. 79-84.(ISBN 2-9516454-3-0)\nFañch Morvannou, Julien Maunoir, missionnaire en Bretagne (-1648), levrenn 1añ, 2010.(ISBN 978-2-9529759-3-3)\nFañch Morvannou, Julien Maunoir, missionnaire en Bretagne, levrenn 1añ (1606-1648) hag 2l levrenn (1649-1672), 2010-2016.\nJulien Maunoir, Journal latin des missions, troet ha kentskrivet gant Fañch Morvannou, Kemper, Société archéologique du Finistère, 2020.(ISBN 978-2-906790-22-3)\n↑ Emañ an destenn latin hag an droidigezh c'hallek savet diwarnañ e-barzh levr Gwenc'hlan ar Skouezeg, La tradition des druides, Beltan, 2001, p. p. 82-83.\n↑ En em c'houlenn a rae Gwenc'hlan ar Skouezeg ha ne c'hellfe ket bezañ bet lidoù ragistorel pe gelt.\n↑ Journal latin des missions, bloavezh 1650.\n↑ Kontet an daou itrik-se gant an Ao. Séjourné, e-barzh buhezskrid, 1895.\n↑ War-dro 1615 en doe kroget gant ar misionoù e Bro-Gerne Mikael an Noblez hag e ledanas Juluan Maner anezho war Breizh a-bezh etre 1650 ha 1672. Hervez an Tad Séjourné ez eas da brezegenniñ war-dro 350 mision hag e embanne ar pennmisioner labourat gant 300 beleg ha eskibien Gwened, Kemper ha Sant-Brieg.\nAdtapet diwar « https://br.wikipedia.org/w/index.php?title=Diroll_ar_Menez&oldid=1893778 »\nDernière modification le 1 C'hwe 2021, à 17:51\nKemmoù diwezhañ degaset d'ar bajenn-mañ d'an 1 C'hwe 2021, da 17:51.


Katigern - Wikipedia\nKatigern, pe Catigern Fendigaid (Katigern Venniget) hervez e lesanv, pe Cadeyrn Fendigaid pe Cadeyrn ap Vortigern e kembraeg a-vremañ (405? - 447) a oa ur roue brezhon er Vvet kantved, e Powys moarvat.\nSavet eo e anv diwar kad, ha "tigern" (tiern).\nRoue Powys e oa, ha hervez Historia Brittonum Nennius, e oa eil mab Vortigern ("Gwrtheryn" e kembraeg). Moarvat e oa dindan e dad a oa roue meur e kreisteiz Enez Vreizh. Benniget e oa bet gant Jermen Auxerre, eskob Auxerre e Galia, pa oa deuet d'ober e gentañ tro da Enez Vreizh en 429. Eus ar bennozh-se eo e teuas dezhañ e lesanv Catigern Fendigaid.\nEn 447, en em savas e vreur Vormiter a-enep e dad, ha Katigern (Cadeyrn) an hini a gasas arme o zad a-enep an emsavad.\nHervez Historia Brittonum bepred, ha hervez ar C'hronik angl ha saoz e vije bet lazhet gant ar Saozon, er memes emgann hag ar priñs saoz Horsa, en Emgann Aylesford e Kent war-dro 455. Beziet e vije bet nepell diouzh liaven Kit's Coty House, pe e-barzh al liaven end-eeun hervez ar vojenn.\nA-wechoù e vez kemmesk etrezañ hag e vab Cadell, pe Cadell ap Cadeyrn hervez ar c'hembraeg a-vremañ, lesanvet Cadell Ddyrnllwg, a voe roue war e lerc'h.\nMarteze en doa ur mab all, Rhyddfedd Frych, pe Rhyddfedd ap Categern.\nCatigern war lec'hienn Vortigern Studies\nBez Catigern war lec'hienn Vortigern Studies\nVortigern ("Gwrtheryn") Roue Powys\n430 - 447 War e lerc'h:\nAdtapet diwar « https://br.wikipedia.org/w/index.php?title=Katigern&oldid=1605273 »\nDernière modification le 13 Kzu 2014, à 10:36\nKemmoù diwezhañ degaset d'ar bajenn-mañ d'an 13 Kzu 2014, da 10:36.


Produer pe oberer on er filierenn ha kas a ran produioù d'an dud pe kinnig dezho dont da gerc'hat anezho war al lec'h ! - Produits-locaux.bzh\nProduer pe oberer on er filierenn ha kas a ran produioù d’an dud pe kinnig dezho dont da gerc’hat anezho war al lec’h !\nLabourer-douar oc’h, pe pesketaer, dourc’hounezer, mareour, artizan pe kenwerzhour e Breizh :\nEzhomm ho peus da gavout fred evit ho produioù e-pad ar mare digustum-mañ ha fellout a ra deoc’h kemer perzh en obererezh kenskoazell-mañ ?\nGallout a rit lezel an dud da gerc’hat ho produioù war al lec’h pe kas anezho tro-dro du-se ?\nEvit ar familhoù eus Breizh a chom er gêr hag o dez ezhomm e vefe kaset produioù eus ar vro hag eus ar mare dezho pe ar re a fell dezho mont da gerc’hat anezho war al lec’h.\nEvit ar stalioù boued aotreet, e pep lec’h e Breizh, a fell dezho kinnig d’o fratikoù boued a bep seurt, a galite, eus ar vro hag eus ar mare.\nRannvro Breizh, asambles gant ar gevredigezh www.bzh, Kambr rannvroel labour-douar Breizh (CRAB), Kevread rannvroel labour-douar biologel Breizh (FRAB) ha Kevread rannvroel ar c’hreizennoù intrudu evit brudañ al labour-douar hag ar maezioù e Breizh (FRCIVAM), a sikour ar broduerien hag ar vevezerien da verañ gwallblegenn ar GOVID19 gant ur benveg da ginnig servijoù ha da lakaat an dud e darempred an eil re gant ar re all.\nStaliet eo bet ar savenn gengret-mañ evit lakaat an dud e darempred an eil re gant ar re all hag evit sikour ac’hanoc’h e-pad ar mareoù diaes-mañ ! Dorn-ha-dorn eo ar broduerien, an obererien er filierennoù labour-douar ha pesketaerezh, hag ar vevezerien an eil re gant ar re all, evel biskoazh.\nLakait hoc’h anv en ur ober nebeutoc’h eget 3 munut gant ar furmskrid amañ dindan evit dont war wel er savenn-mañ !\nInscription Producteur (bzh)\nFormulaire d'inscription des producteurs\nAnv an embregerezh*\nNe vo ket diskouezet an titour-mañ d'ar vevezerien.\n22 - Aodoù-an-Arvor\n29 - Penn-ar-Bed\n35 - Il-ha-Gwilen\n44 - Liger-Atlantel\n56 - Mor-Bihan\nGwinoù, traoù kreñv hag evajoù all gant alkool\nKinnig an embregerezh hag e broduioù*\nChomlec'h (daveennoù melestradurel)*\nChomlec'h-post Chomlec'h linenn 2 Kêr Kod-post\nGantañ e c'hall ar Rannvro hag ar gevredigezh dont e darempred ganeoc'h (ne vo ket diskouezet d'an dud).\nKas ha/pe dont da dapout\nChomlec'h (poent kreiz an takad kas pe an tapout war al lec'h). 🙋♀ Ar poent kas-mañ an hini a vo diskouezet war ar gartenn. Lakait poentoù kas all er rubrikenn "Titouroù kas ha dont da dapout" mar plij*\nChomlec'h-post Kêr Kod-post\nGwiriit lec'h poent kreiz an takad kas\nVous pouvez déplacer le point sur la carte pour préciser le lieu.\nKinnig a ran dont da dapout ma froduioù eus ar vro du-mañ*\nNe ran ket\nKas a ran ma froduioù d'an dud prevez*\nRayon d’action autour du point de livraison*\n0 km3 km5 km10 km20 km30 km50 km100 km200 km300 km\nInfos livraison et retrait (horaires, fréquence, jours, ...) (250 car. max.)*\nKoust ar c'has*\nKas a ran ma froduioù d'ar stalioù-boued eus ar vro*\nRayon d’action autour du point de livraison pour les commerces alimentaires de proximité*\nInfos livraison pour les commerces alimentaires de proximité (horaires, fréquence, jours, ...) (250 car. max.)*\nCoût de la livraison pour les commerces alimentaires de proximité*\nPenaos dont e darempred ganin\nTaolit pled ! Diskouezet e vo an titour-mañ d'ar vevezerien.\nTesteniañ a ran e toujan d'ar reolennoù yec'hedel a zo o ren hag a c'hallan drezo gwerzhañ ma froduioù war-eeun pe en amredadoù berr, hag e toujan d'an darbaroù a-fet ar c'h-Covid 29 lakaet gant ar gouarnamant evit ma obererezh.\nGouzout hiroc'h gant Sturlevr an diarbennoù yec'hedel gant ar Gouarnamant.\nRedioù reolennek a-fet disklêriañ ar pezh a zo bet tapet hag an treuzgreadoù evit produioù ar pesketa*\nTesteniañ a ran e toujan d'ar reolennoù a-fet disklêriadur an treuzgreadoù\nReoliadur hollek war gwarez ar roadennoù (RHGR)*\nAsantiñ a ran d'ar politikerezh prevezded ha d'ar fed ma vo foran an titouroù merket a-us abalamour da gas war-raok ma obererezh gant Rannvro Breizh hag ar gevredigezh www.bzh (ne vo ket implijet ar roadennoù d'ober kenwerzh e mod ebet).\nAn titouroù dastumet diwar ar furmskrid-mañ zo enrollet en ur restr gant Rannvro Breizh hag ar gevredigezh www.bzh evit bezañ skignet e-touez implijerien internet war ar savenn produits-locaux.bzh.\nHervez al lezenn « stlenneg ha frankizoù » hag an RHGR ho peus droed da vont d'ar roadennoù, da reizhañ ha da lemel anezho. Evit-se, kit e darempred gant DPO Rannvro Breizh hag ar gevredigezh www.bzh.\nPa gasan ar furmskrid-mañ e asantan ma vo implijet an titouroù ennañ e-barzh kehenterezh Rannvro Breizh, ar gevredigezh www.bzh hag e gevelerien. Evit anavezout hag implijout ho kwirioù, da skouer ar gwir da vont d'ar roadennoù dastumet gant ar furmskrid-mañ, da reizhañ ha da lemel anezho, sellit ouzh hor politikerezh prevezded.


Levr Aneirin[kemmañ | kemmañ ar vammenn]\nAr pozioù a ya d'ober ar varzhoneg zo un heuliad klemmganoù d'ar vrezelourien kouezhet en emgann ouzh enebourien niverusoc'h. Darn eus ar gwerzennoù a gan meuleudi d'an arme vrezhon, re all d'an harozed unan hag unan. Kontet eo penaos e reas ar roue gododdin Mynyddog Mwynfawr da vodañ brezelourien eus un toullad rouantelezhioù brezhon, penaos e vagas anezho e-pad bloaz o korfata hag o lonkañ mez, en e gastell e Din Eidyn, a-raok stagañ gant un dro-vrezel hag a echuas evel un drouziwezh pa voent lazhet hogozik holl.\nMez a zo meneget e meur a werzenn, ma c'haller soñjal ez eo kaoz d'o marv. Tud zo o deus bet skrivet en XIXvet kantved ez eas ar Vrezhoned-se d'en em gannañ ent-mezv. Met hervez Williams eo ret kompren mez evel kement tra roet gant an aotrou d'e wizien. En eskemm e c'hortozed anezho da baeañ o mez dre vezañ leal d'o aotrou betek ar marv. Kemend-all a gaver er varzhoniezh hensaoznek Marc'hegerien eo ar gadourien, hag anv zo a gezeg meur a wech er varzhoneg. Kaoz a glezeier, goafoù ha skoedoù zo ivez, hag eus an harnezioù ivez (llurug, eus ar ger latin lorica). Meur a c'her a ziskouez e oant kristenien, pa'z eus kaoz eus pinijenn hag aoter.\nAdtapet diwar « https://br.wikipedia.org/w/index.php?title=Y_Gododdin&oldid=1976312 »


La Nostalgie de l’Ange | Soubenn ar geek\nAnzav a ran n’em boa ket klevet komz kement-se eus levr Alice Sebold pa oa deuet ‘maez e 2003.\nBet on o welet film Peter Jackson The Lovely Bones, savet diwar ar romant e penn-kentañ ar bloaz, hag abalamour dezhañ em eus bet c’hoant lenn al levr.\nUl lennadenn un tammig ispisial eo bet neuze, peogwir em eus keñveriet kalz gant ar pezh em boa santed ha kavet plijus pe displijus er film.\nHa fentus eo merzout n’eo ket dre ret ar memes re.\nEr film, da skouer, e oa iskis (ha vil) ar prantadoù er “baradoz”. El levr ne seblant ket gwall bouezus a-benn ar fin, ha nebeut a ziskrivadennoù a zo. Tudenn ar muntrer a zo heugusoc’h el levr, met n’eo ket ken spontus eget er film, e doare fizikel, da gomz ha oa bet labouret kenañ evit ma seblantfe dañjerus-tre. Tudenn Ruth avat, em eus kavet dedennuso’h el levr, donnoc’h, fentusoc’h. Kempouez awalc’h e seblant neuze bezañ an daou a-fed tudennoù, eveljust ez eus bet ret labourat muioc’h war reoù zo evit ar film, ha setu.\nAr pezh am eus kavet un tammig drol gant ar romant a oa pouez ar gwall. Dija, war ar golo-kein e vez meneget kren-ha-krak eo bet gwallet ar skrivagnerez pa oa yaouank. Glups… Perak lârat se d’al lennerien? Na gomprenan ket mat… Er film n’eus tamm meneg ebet eus ur gwall, tu ‘zo da ijinañ met n’eus mann ebet a gadarnfe se. Ha kavout a ran se speredekoc’h en ur stumm. Pep hini a ijin hervez e sell.\nBon, ar pep pouezusañ a zo e vefe memestra ul levr plijus ha brav diwar-benn ar c’hañv. Se ‘zo un taol-kaer dija.\nPezh a verzan bremañ ez eo ez eus bet graet ul labour bras azasaat evit ar film, o strishaat bed Susie un tamm ha padelezh an istor, met o virout ar pep pouezusañ, o tennañ traoù zo (hag a zo marteze a re startañ : ar gwall da skouer, met ivez ar fed e yafe mamm Susie gant ur paotr all eget he zad, ha n’eo ket forzh pe hini) hag ouzhpennañ reoù all, me gav splann awalc’h ez eo ar film ur gwir film krennard, aonik ha leun a spi, a c’hoant… Deuet eo brav al lodenn se.\nMareoù all deus al levr a zo miret kazi strizh er film, hini prouenn kablusted ar muntrer dizoloet gant c’hoar Susie em eus kavet un tamm skañv el levr, ken kreñv en doa seblantet din er film…\nNag iskis eo, lenn ul levr en ur geñveriañ kement d’e azasaadenn!\nAh ya, un draig ouzhpenn diwar-benn al levr : souezhet on bet gant ur frazenn “Un jour après l’autre”, troidigezh “One day at a time” michañs. Ne vez ket lâret “A chaque jour suffit sa peine” kentoc’h?\nEnfin bon, arabat din kregiñ da brederiañ diwar-benn troidigezhioù ouzhpenn!\nThis entry was posted on Ebrel 11, 2010 at 2:32 g.m. and is filed under Levrioù with tags marv, yaouankiz.\tYou can follow any responses to this entry through the RSS 2.0 feed. You can leave a response, or trackback from your own site.


Panjab - Wikipedia\nPanjab ha harzoù ar stadoù bremañ\nPanjab e 1903\nPanjab (ar stummoù Punjab ha Penjab a gaver ivez) zo ur vro istorel eus kreiz Azia, rannet bremañ etre meur a stad : stadoù Panjab ha Haryana en India ha proviñs Panjab e Pakistan. Panjabi eo ar yezh a gomzer enni.\nDont a ra an anv "Panjab" eus ar gerioù iranek پنج (panj: "pemp") hag اب (āb: "dour"), ha talvezout a ra "bro ar pemp stêr". Mont a ra ar pemp stêr-se d’ober ar stêr Panjnad, zo un adstêr d’an Indus, ha redek a reont e Pakistan hag en India.\nPanjab eo kreñvlec’h ar Siked : en Panjab India emañ Amritsar, o c’hêr sakr. Muzulmiz hag Hindoued zo ivez o vevañ e Panjab.\nPanjab, proviñs eus Pakistan\nPanjab, stad eus India\nAdtapet diwar « https://br.wikipedia.org/w/index.php?title=Panjab&oldid=1896438 »\nKemmoù diwezhañ degaset d'ar bajenn-mañ d'an 28 C'hwe 2021, da 10:31.


Michifeg - Wikipedia\nMichifeg (pe Mitchif, Mechif, Michif-Cree, Métif, Métchif) a zo anezhañ ur yezh komzet gant ar bobl hiron (galleg "métis") e Kanada, ganet diwar maouezed kreek ha gwazed c'hallegerion a Ganada.\nN'eo ket ar michifeg ur yezh kreoleg met kentoc'h ur yezh kemmesk a deuas war wel un daou c'hant vloaz bennaket 'zo hag o tont da vezañ ur yezh staliet-mat etre 1820 ha 1840.\nGant ar michifeg e vez kemmesket elfennoù o tont eus ar c'hreeg diouzh un tu hag ar galleg evel m'emañ komzet e Kanada diouzh un tu all, hag ivez gant elfennoùigoù eus ar saozneg ha yezhoù amerikan all evel an ojibweg pe an Asiniboineg.\nDre vras e teu pep tra a denn d'an anv-kadarn diwar ar galleg, da skouer fonologiezh an anvioù, ar gerioù, ar vorfologiezh hag ar gevreadurezh, keit ha ma teu an elfennoù a denn d'ar verb diouzh rannyezhoù kreeg ar plaenennoù. Dont a ra ar gerioù mell eus ar galleg hag ar gerioù diskouezañ eus ar c'hreeg.\nGwechall e veze komzet ar yezh-mañ gant meur a hini, met war digresk ez eas an niver a dud a rae ganti betek ma teuas da vezañ ur yezh en arvar, o vezañ ma ne oa e 1997 nemet 1 000 den barrek warni.\nDeskiñ michifeg (DOC)\nAdtapet diwar « https://br.wikipedia.org/w/index.php?title=Michifeg&oldid=1856886 »\nKemmoù diwezhañ degaset d'ar bajenn-mañ d'an 18 Du 2019, da 10:22.


Epifanio de los Santos Avenue (EDSA) - Wikipedia\nEpifanio de los Santos Avenue, krennet e EDSA, a vez graet eus hent pennañ Metro Manila e Filipinez. Ul liamm kengej pouezus-tre eo evit stagañ tuioù su ha norzh ar Veurgêr. Brudet eo ivez EDSA en istor a-vremañ Filipinez evit bezañ al lec'h ma c'hoarvezas div mell manifestadeg peoc'hus a zisoc'has o-div war diskar ar brezidanted Ferdinand Marcos ha Joseph Estrada. Eno e voe dalc'het ivez ur pezh bodadeg gant an tu-enep e penn-kentañ respet ar brezidantez Gloria Macapagal-Arroyo. Gwelet Dispac'h an EDSA hag EDSA II.\nMont a ra EDSA da sevel un tamm bras eus hentoù-tro Metro Manila (C-4). Stummet eo well-wazh evel un hantergelc'h a ra tro Manila. O loc'hañ eus ar su betek an norzh e tremen dre gêrioù Pasay, Makati, Mandaluyong, San Juan, Quezon City, ha Caloocan. Er su ec'h echu nepell eus an SM Mall of Asia e Pasay (da vezañ echuet e 2006) hag en norzh e chom a -sav e Monumento (ur monumant e koun Andres Bonifacio), e Caloocan. Pa oa bet savet ar vali e-pad prezidantelezh Manuel L. Quezon, e oa bet anvet Julio 19, diwar deizad ganedigezh an haroz broadel Jose Rizal. Diwezhatoc'h eo bet adanvet Highway 54, ha, dre ul lezenn barlamant eo bet adanvet c'hoazh Epifanio de los Santos e 1959 en enor d'un istorour brudet. Lesanvet eo ivez tachenn emgann ar panelloù brudañ.\nRuilhañ a ra ar Metro Rail Transit pe MRT (Linenn 3 tenioù ar veurgêr) a-hed an darn vrasañ eus an EDSA, adal Taft Avenue er su betek North Avenue nepell eus SM City North Edsa Mall en hanternoz EDSA. Rakwelet eo astenn an MRT betek penn ar vali, tre betek Monumento.\nHentoù pennnañ e Metro Manila\nSantual an EDSA\nAdtapet diwar « https://br.wikipedia.org/w/index.php?title=Epifanio_de_los_Santos_Avenue_(EDSA)&oldid=1465837 »


Stumm eus an 27 Meu 2008 da 11:47\nStumm eus an 27 Meu 2008 da 10:47 (kemmañ)\nStumm eus an 27 Meu 2008 da 11:47 (kemmañ) (dizober)\nEn [[Aljer]] eo bet ganet. Darbarer e ti ur c'higer e oa. E [] ez ezelas ouzh Strollad Pobl Aljeria, anezhañ ur strollad broadelour berzet gant ar C'hallaoueded, ha neuze e voe savet Luskad evit Trec'h ar Frankizoù Demokratel ([[LTFD]]). Etre 1947 ha [] e voe Yacef e skourr lu an LFTD.\nYacef a yeas gant TDB adalek deroù brezel [[Aljeria]] e 1954. E miz Mae 1956 e oa e penn skourr Aljer, ha neuze e voe unan eus pennoù [[Emgann Aljer]]. Paket e voe gant al lu gall d'ar 24 a viz Gwengolo []. Ar Jeneral [[Paul Aussaresses]] a lavaras neuze en doa lavaret (goude gwanañ) d'al lu pelec'h e oa kuzhet e geneil [[Ali LapointeLa Pointe]]. Pa'z eas [[Charles de Gaulle]] da benn Frañs e [] e voe didamallet.\nEn ur chom en toull-bac'h e skrivas e eñvorennoù diwar-benn ar brezel (embannet e voent e 1962 : ''Souvenirs de la Bataille d'Alger''). GOudeGoude ar brezel e produas film [[Gillo Pontecorvo]] [[''The Battle of Algiers]]'' ([]), diazezet fiwar e eñvorennoù hag e c'horiashoarias e dudenn e-unan.\nAdtapet diwar « https://br.wikipedia.org/wiki/Dibar:MobileDiff/308360 »


Marketing levezon e-kostez Kemper - Nat B.Good\nEvit tennañ gounid eus brud levezonerien, ha da vountañ ho kweladusted.\nEmbann a rit ingalik war ar rouedadoù .Ur gumuniezh bras a-walc'h a « followerien » -danvez pratikoù- a vez d'ho heul, pe ouzh hoc'h ambroug. Ha padal an ambrougerien-se n’emdroont ket da pratikoù evit-se. Ne zeuit ket a-benn da lakaat ho feur treuzkemm follower da bratik da zibradañ. A-benn neuze e vez dav mont da glask loc’hoù hag a zegaso disoc’hoù. Loc’hoù evel koulzadoù bruderezh da baeañ, pe c’hoazh ar “marketing levezon”.\nAR MARKETING LEVEZON E-KOSTEZ KEMPER\nO prezeg ganeoc'h e oamp eus ar rekourioù a vez pa zegouezh d'ar feurioù amdroadur chom pradet, da lâret eo, eus ar bruderezh dre baeañ pe ar marketing levezon.\nGant an hini kentañ e lakait argant e-barzh ur budjed skignañ endalc'hoù da bukañ heklevioù en un doare resis, ha gant an hini all e lakait argant e-barzh brud levezonerien. Argemmus eo ar budjedoù hag e kemmont hervez faktourioù evel padelezh ar c'houlzadoù, ment an heklev buket, niver al levezonerien lakaet er jeu, hag all... Ar budjedoù etre, gouestlet evit bep koulzad a gemm hervez ar badelezh – an dra-se a zisplegimp deoc'h dre ar munud, bezit dinec'h !- ha ganeoc'h e vint kemeret e karg.\nBerr-ha-berr e implijit al levezonerien evit lakaat war-wel ho merk pe lod eus ho produioù/servijoù dre savennoù sokial media disheñvel hag evit touchañ heklevioù ha na vezont ket ho re dre ret.\nPenaos e vez graet ?\n• Dont a rit a e darempred ganeomp evit prezeg eus ho raktres. (Mersi da gemer un emgav en a-raok ma peus c'hoant da delefoniñ deomp.)\n• Gwelet a reomp asambles hoc'h ezhommoù hag ho palioù.\n• Da gentañ e kasomp deoc'h hor c'hinnig kenwerzhel a spisao ar strategiezh merañ mediaioù, al linenn-stur hag ar budjed gouestlet. Ma z'oc'h a-du e teuimp d'ar rakpriz. Ma n'oc'h ket a-du e adwelomp hor c'hinnig kenwerzhel evit ur c'hinnig all a zereo gwelloc'h ouzhoc'h.\n• Pa vez mat deoc'h hor c'hinnig kerwerzhel e savomp ur rakpriz, a c’hello bez’ azasaet ouzh hoc’h ezhommoù, pe a c’hello bez’ unan e-touez hon treuziadoù skoueriek.\n• Kas a rit deomp en-dro ar rakpriz sinet hag e roit deomp ur rannbae a 30% evit mirout ho plas en hon deiziataer.\n• Dont a reomp davetoc'h. Ha setu, deomp de'ï evit hon tamm a avantur dijital asambles !\nHor pennad hent a-gevret\nE-giz evit ar bruderezh da baeañ ez eo met ket penn-da-benn ! Ar marketing levezon a ginnigomp d'hoc'h embregerezh e Kemper a ya en-dro evelhenn :\n• Ni a zo o vont da implijout barregezh erbediñ ar grouerien danvez (levezonerien) e-giz ul loc'h da lakaat war-wel ho produioù, ho servijoù hag ho merk.\n• Studial a reomp ho kevezerezh, hag en em laoskomp da vez intret gant ho hollved. Prederiañ a reomp war ar rouedadoù sokial a c'hall bezañ dibabet pe war ar skorioù implijet diouzh ho pudjed.\n• 5 prantad a zo : spisaat framm ho koulzad marketing levezon, mont e darempred gant al levezon(erien) dibabet, gwiriekaat an embannadennoù rakwelet, heuliañ penaos e vez doujet ouzh an implij-amzer, hag ur wech an embannadennoù enlinenn, ober ar bilañs gant ar reporting hag an heuliadenn.\n• Ur wech lañset ar c'houlzad e vez atav mall warnomp o c’hortoz hag o tizoloiñ emzalc’h an dud vuket.\nSellomp pizh bremañ ouzh ar stadegoù hag ar feurioù ambroadur evit pezh a sell ouzh ar pratikoù !\nHor c'hinnigoù diouzh ho muzul\nAr marketing levezon eo an hollad a voazioù lakaet e pleustr da vont asambles gant ar merkoù evit o c'houlzadoù brudañ. Evit hen ober e vez implijet galloudezh erbedañ krouerien danvez (levezonerien). Evit ar seurt marketing-mañ e servij al levezonerien da loc'hoù evit ma vefe gwelet ho produioù/servijoù gant ar pal pennañ dezhe kreskiñ ho kwerzhioù.\nUr c'houlzad "levezonerien" a vez 5 prantad ennañ :\ndibab al levezon(erien)\nmont e darempred gant al levezonerien\nheuliañ ar c'houlzad embann war ar rouedadoù\nbilañs ar c'houlzad\nNeuze, evit ar marketing levezon, e ranker prederiañ en a-raok diwar-benn ar rouedadoù sokial pe ar skorioù disheñvel a vo implijet evit kas da-benn ur c'houlzad. (Ar prizioù keitat gouestled evit bep embann a vez diouzh ment kumuniezh al levezoner hag a vez paeet ganeoc'h.)\nAlese e lakaimp war sav ar gwellañ strategiezh a-reizh diouzh hoc'h ezhommoù ha diouzh ho pudjed.\nDa c'houde e vo kaoz da c'halver al levezoner pe al levezonerien a vo kevelet d'ar c'houlzad evit ma vefe displeget dezhe an traoù. Evito da gemer e karg al labour treuzkas ha da aloubiñ an takad dijital e-pad ur maread a c'hall astenn eus un nebeut a eurvezhioù da veur a zevezhioù.\nNat B.Good a ginnig deoc'h ur servij personelaet evit kas da-benn ho koulzad marketing levezon. Neuze n'eus treuziad, na formulenn ebet. Deoc'h da vont e darempred ganeomp evit gouzout hor prizioù.\nAr goulennoù a vez an aliesañ diganeoc'h\nPet levezoner a ranker lakaat er jeu evit ur c'houlzad e-influencing ?\nNe c'heller ket spisaat o niver. Evit lakaat war-wel produioù 'zo e vez ret kemer e kont bukennoù boas al levezonerien a c'hallfemp labourat ganto. Met ivez kemer e kont ho palioù hag ho pudjed. Ar c'heveleriñ a vez diouzh brud al levezoner.ez ivez : ur mikro-levezoner a c'hell en em ziskouez poellekoc'h evit un "top-levezoner" (muioc'h evit 500 000 a followerien) da geñver koulzadoù 'zo.\nAbalamour ma oar an dud, gwelloc'h evidomp, doare an\n"Erbediñ a ran deoc’h kenañ-ken labour Natacha, plac’h ar startijenn, ha mailhez gant he c’hredennoù start hag he spered krouiñ."\nElodie Warnery, pennrenerez GSC


Bodadeg en Landreger : “Mann da lâret !”\nUr pemzek stourmer bennaket a oa deuet da harpañ an den deus Ai’ta! galvet hirie e archerdi Landreger, da heul klemm ti-kêr Plougouskant abalamour da begsunioù “E brezhoneg!” peget ouzh panelloù ar gumun. War-dro tri c’hard eur eo bet goulennataet an den gant an archerien. “Mann da lâret !” en deus respontet seul daol. Gant […]\nBodadeg skoazell Ai’ta! disadorn en Landreger\nTi-kêr Plougouskant en deus savet klemm a-enep Ai’ta ! abalamour da begsunioù “E brezhoneg !” peget ouzh panelloù divrezhonek ar gumun. Archerien Landreger o deus galvet ur stourmer deus Ai’ta ! d’ar sadorn 22 a viz Even evit ma vo goulennataet da geñver an enklask kaset gante. Pediñ a ra Ai’ta ! an holl dud tomm ouzh ar […]\nStrollad Ai’ta ! Treger a fell dezhañ kas e wellañ gourc’hemennoù da skipailh ti-kêr Lannuon abalamour d’an dibab graet gantañ evit ‘pezh a sell deus ar brezhoneg. Seizh vloaz goude bezañ dibabet labourat evit tapet live 2 ar garta « Ya d’ar brezhoneg ! » o deus choazet hon pennoù bras ha kalonek ober ur pezh lamm war-raok… o […]\nRaktres chadenn tele divyezhek publik e Breizh : selaouerezh Ai’ta! er rannvro\nGoude ar chadennadoù-tud bet aozet e Breizh e miz C’hwevrer ha goude bezañ pignet war toenn ar rannvro, eo bet degemeret ar strollad Ai’ta! gant rannvro Breizh d’ar yaou 13 a viz Even. Gant raktres lezenn an digreizennañ o tont war-wel eo bet divizet gant rannvro Breizh kemer perzh en diviz. Ul labour a vez […]\n22/06 – Staj Ai’ta! e Kawan… digor eo d’an holl !\nA-raok mont da c’hoari krampouezh war an aodoù (?!) e kinnig Ai’ta! deoc’h ur stummadur war ar mod da sevel, da brientiñ ha da gas un oberenn disentiñ. Choaz ur pal hag strategiezh, tuta, prientiñ an dafar, bezañ gwelet er mediaoù… Reiñ ur rol da bep hini ha dont a-benn d’ar palioù lakaet… Ober war-dro an […]


Pajenn:Troude ha Milin - Ar marvailler brezounek.djvu/28 - Wikimammenn\nPajenn:Troude ha Milin - Ar marvailler brezounek.djvu/28\nhan. Me zo roue e Breiz ha va map a vezo ivez war va lerc′h.\nAnn tiek koz a lavaraz ne virche ket oc′h he verc′h da zimizi gant ann hini a garche. War gement-se e raio dioc′h he mennoz, ha nemet e vezo euruz gant he fried, n′euz forz pe map tiek, pe map roue. Evelato gortozit eur pennad, eme-z-han, va merc′h ne zaleo ket d′en em gavout.\nN′oa ket he c′her peur-lavaret gant ann tiek koz, ma tigoraz ann or ha ma welaz ar roue n′oa ket gaou en doa klevet gant he vap. Souezet-meurbed e oe dirak kemend all a c′hened ha biskoaz, hag hen koz, n′en doa gwelet merc′h e-bed a vije, na tost zo-ken, ker kaer hag ar plac′h iaouank-man.\nDioc′h-tu ar roue, hep klask troidell e-bed d′he gomzou, a lavaraz d′ezhi : — Va merc′h, ha falvezout a rafe d′e-hoc′h dimizi gant va map, ann den iaouank oc′h bet, brema ez euz eur pennad, o lakaat war he hent.\nAr plac′hik koant, pa glevaz ar c′homzou-ze hag ez oa ar roue he-unan oa, a rusiaz evel eur c′hlaouenn dan hep lavaret ger ; ne wie e pe leac′h mont nag e pe du trei, pa c′houlennaz neuze he zad out-hi ha bez′ e vije evit karet map ar roue ?\n— Ia, mar d-eo fur ha desket evel m′oar-vad ez eo, eme ar verc′h.\n— Neuze, eme ann tiek, ez oud a-vrema pried feal d′ezhan, endra vezo buez enn da galoun. — Ia, va zad, eme ar verc′h.\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/28&oldid=144249 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/193 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/193\nSetu ama eur burzud hag a zo eur gentel er memes amzer. Jannet-Balan Peronneau, eus a escopti Tour, a voa en em c’hloazet o coeza divar varc’h. Ar gouli a deuas da veza scrijus hag a goezas controun enha. Ne devoa eta nemet ar maro da c’hortoz. Ar beleg a deuas da rei dezhi he reziou en doa nevez bet eur c’hras digant Santez Anna, hag he alias d’en em erbedi oc’h ar memes santez. En em voestla a ra da vont da Zantez Anna, ha dioc’htu ar c’hontroun a ia kuit hag ar gouli a bare. An itron a voa da genta he c’halon leun a anaoudegez vad. Mes pa voe deut ar mare da vont en hent evit ober ar veach hir-ze, e teuas da argila. Aoun ha diegi a groge enhi o sonjal er scuisder hag en disezamanchou all eus ar veach. Dont a reas\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/193&oldid=162056 »\nKemmoù diwezhañ degaset d'ar bajenn-mañ d'an 12 Mae 2020, da 18:25.


Kameroun alaman - Wikipedia\nKamerun eo anv alamanek Kameroun pa oa un drevadenn alaman betek 1916.\n2 « Kamerun » ha dizalc'hted\nKameroun a-hed an XXvet kantved. -1 Eus 1901 da 1911. Kameroun alaman en orañjez. -2 Eus 1911 da 1916. Kameroun alaman kresket. -3 Eus 1919 da 1960. Kameroun saoz e ruz, Kameroun gall e glas-oabl. -4 Eus 1960 da 1961. Republik Kameroun. -5 Etre Mezheven ha deroù Here 1961. -6 Eus 1961 da 1972. Republik kevreadel Kameroun.\nKentañ diazezadur alaman er c'hornad a c'hoarvezas pa voe savet ur sistem postoù e Douala en 1868, gant ar gompagnunezh listri C. Woermann eus Hamburg. Gwarez Alamagn a voe ofisielaet da goulz rannidigezh Afrika gant an ergerzher hag impalaerour alaman Gustav Nachtigal.\nE 1911 e voe kresket ar vroad gwarezet pa voe staget Neukamerun, goude afer « taol Agadir », diskoulmet gant Feur-emglev Fès. Eus 495 000 km2 ez eas ar gorread da 790 000 km2.\n« Kamerun » ha dizalc'hted[kemmañ | kemmañ ar vammenn]\nEl levr Kamerun ! Une guerre cachée aux origines de la Françafrique (1948-1971), e tispleger e voe kemeret an anv « Kamerun » gant broadelourien ar strollad politikel UPC, er bloavezhioù 1950, pa voe berzet o strollad e miz Gouhere 1955. Hervez an oberourien, en o digoradur, e talc'he an emsaverien d'o frogram - dizalc'hted, adunvaniñ, justis - dindan ar ger Kamerun ! d'ober goap ouzh ar C'hallaoued gant ar ger alamanek roet gant ar c'hentañ trevadennerien, enebourien vras ar C'hallaoued, pa voe rannet ar vro etre Cameroun ar C'hallaoued ha Cameroon ar Saozon. Er ger kamerun eta ne oa ket ur slogan hepken met ur spered : hini ar stourm.\nAdtapet diwar « https://br.wikipedia.org/w/index.php?title=Kameroun_alaman&oldid=1981436 »


Ag er gred é chervige Doué - Wikimammenn\nAg er gred é chervige Doué\nJ.-M. Galles, 1829 (p. 135-138)\n◄ N’en dès na stad na circonstance erbet ag er vuhé é péré n’éellér chervige Doué, a p’en dé dré é volanté-é é homb én ai Ag er gred é chervige Doué Péh quer bras malheur é col Jesus ►\nAg er gred é chervige Doué.\nHUI a ra deign, Guirhiés santel, én ol circonstanceu a hanaüan a hou puhé, exampleu caër ag en devotion gredussan.\nEn devotion gredus-cé oai hou conduyai peb plai de Jerusalem én amzér ag er Pasq.\nDeustou ne oai meit Jojeb, hou pried, a oai obliget de monnet inou eit er gouil bras-cé, hui a yai ehué neoah guet-ou.\nRai-vras oai hou caranté doh Doué eit hum goutantein a hum acquitrein hemb quin ag en devérieu de béré é hoh absolumant obliget.\nAllas ! inean ingrat ma hon, n’en dé quet èl-cen-é, calz a faut, en e mès hum gompottet beta bermen é quevér en Eutru Doué.\nDeustou de ol é zonnæzoneu ém hevér, ne mès bet aveit ou meit ur galon yein ha digas. Obliget é bet de gommandein deign guet mestroni eit me lacat de rantein dehou en aboeissance hac en inour a zelian dehou.\nMe mab, ur galon a gâr Doué n’ancoéha nitra ag er péh a éel pligein dehou.\nNe hanaüet quet calz ol er péh a vérit er mæstre a cherviget, mar douget gobér rai aveit-ou.\nConsidéret er péh a ra aveit er bed er-ré en héli, ha disquet guet-ai er péh a zeliéoh gobér aveit Doué.\nGuélet ou gred : ne zougeant na poén na fatigue doh er chervige ; ind hum gêne é mil fæçon eit pligein dehou.\nHui a sellehai èl ur gênance vras rein liés d’er mæstre souveræn-zé mercheu a hou caranté. Goulen rai guenoh vehai hou obligein de vout fidel ha sourcius d’er chervige.\nN’en dé ur méh aveit oh me ma ret lacat édan hou teulegat example en dut ag er bed, hac hou tavai d’ou scol eit disquein penaus é teliet chervige Doué !\nAh ! beoh ahoël quer gredus èl en dut ag er bed, ha ne souffret quet ma éellou er bed hum vantein a vout cherviget dré é ré guet mui a intampi, eit n’en dé Jesus dré er-ré a ra profession a vout dehou.\nNe veoh quet mui enta ag en nombre ag er grechénion-zé péré a gred en dout calz a zevotion a p’hum goutantant a obér er péh a gommand dehai lézen Doué, édan boén a vout punisset.\nNe rant-ind léh d’er-réral de chongeal é cousantehènt hemb poén col græce Doué, a pe éellchent hé hol hemb bout punisset ? D’er bihannan tout, ind a zouge Doué mui eit n’er hârant.\nDouget-ean, me mab, en Doué-zé terrible én é bunitioneu ; mæs douget surtout n’er hâréoh quet assès, en Doué-zé quer mad ha quen dign de vout câret.\nUn ami aveit péhani ne reoh just meit er péh a gommand teoh hou caranté aveit ou, a ean hou sellehai èl un ami tinér vras én é guevér ?\nEr garanté ne sel quet a dost ; ne ra quet hemb quin er péh mé ma obliget d’obér. A pe gârér erhat é profitér ag en ol occasioneu eit pligein.\nA p’hou penai aveit Doué ur garanté gredus, hui a gavehai ne reheoh jamæs assès aveit-ou.\nCâret guet gred, hac er garanté a zouceï hou poén. Doué a scuil én un inean gredus un doustér péhani a ra dehi cavet pligeadur ér péh hé dès muihan poén e obér.\nO me mam carantéus ! obtenet d’hou croaidur er gred-cé a béhani é conzet teign, hac a béhani e hoès reit teign exampleu quer caër.\nM’en avoué guet méh, en disterran poén em arrest. Er guetan tantation a annai hac a zihoustedigueah em laca de gol courage. Er respect ag er bed em gouni hac a vir dohon a héli en inspiration a hræce Doué.\nHui a uél en dobér e mès a vout accouraget. Ah ! déent hou instructioneu pourfitable d’allumein ém halon er garanti gredus-cé guet péhani é vélit bout cherviget en Doué a garanté.\nAdtapet diwar « https://br.wikisource.org/w/index.php?title=Ag_er_gred_é_chervige_Doué&oldid=105807 »\nKemmoù diwezhañ degaset d'ar bajenn-mañ d'an 16 Eos 2017, da 18:49.


Kaozeal:Gwalarn (kelaouenn) - Wikipedia\nAr gerioù modern hag arnevez a oa en doare diwezhañ, ar pezh a zo reizh pa venner arverañ heñvelsterioù kuit ag adlavarennoù.\nAr bomm "modern hag arnevez" a oa ivez avat ; goude bezañ lennet pajenn Fabriz Coupechoux ma embann bout mennet da na ober gant pozioù gallek trefoet — ha peogwir e savan a-du gantañ — em eus lamet *modern. 2.13.217.193 1 Du 2012 da 11:56 (UTC)\nMat eo e mod-se. E gwirionez e ris ma soñj adskrivañ buan-ha-buan ar pennad-se peogwir e oa paour-du an danvez anezhañ. Pezh zo truezus evit un dra ken pouezus ha Gwalarn evit hon sevenadur-ni (kement-all a vefe d'ober gant ar pennadoù Iliz katolik ha Brezhoneg a zo kalz deurusoc'h, pinvidikoc'h danvez ar pennadoù a gomz anezho er wikipedia gallek : gant ar vezh !) . Evit na skrivañ bidennoù e ris ma soñj tennañ splet a bennad Favereau e Lennegezh ar brezhoneg en XXvet kantved. E c'herioù-eñ ez arveris. E se e skrivis ar pennad war ar prim. Labour zo c'hoazh : klask skeudennoù evit ma vo ar pennad bourrusoc'h da lenn, arverañ mammennoù liesseurt (Olier Mordrel, Youenn Olier, Pierrette Kermoal...) a-benn e binvidikaat.\nA-hend-all, ober gant "modern hag arnevez" ned eo ket ken souezhus-se pa soñjer e vez graet alies gant lavarennoù a seurt gant "buan ha fonnapl" pe "sioul ha seder" e brezhoneg. Stambouc'h eo, tra ken.--Fabrig Coupechoux (kaozeal) 1 Du 2012 da 18:01 (UTC)\nAdtapet diwar « https://br.wikipedia.org/w/index.php?title=Kaozeal:Gwalarn_(kelaouenn)&oldid=1352760 »\nKemmoù diwezhañ degaset d'ar bajenn-mañ d'an 1 Du 2012, da 18:03.


Antibiotik - Wikipedia\nUn antibiotik (eus an hen-gresianeg anti : "a enep da" ha bios : "ar vuhez") pe bevastaler e brezhoneg, zo un danvezenn kimiek naturel pe sintezennel a zistruj pe a harz diorren ar bakteri. Antibiotikoù lazh-bakteri a vez graet eus ar re gentañ, pa vez graet antibiotikoù bakteristatik eus ar re all. Bez e c'hell un antibiotik bezañ bakteristatik pa vez nebeut outañ ha lazh-bakteri pa vez muioc'h outañ.\nGelulenn amoxicillin, eus familh ar beta-lactaminoù, unan eus antibiotikou gourc'hemennetañ er bed\nDiouzh molekulennoù naturel ez eo savet un niver bras a antibiotikoù. Krouet int gant mikro-organegoù : kabelloù touseg pe bakteri all. Produet int a-benn lazhañ bakteri kevezer war ar memes biotop egeto. Koulskoude, n'ez eus nemet un niver bihan a antibiotikoù naturel a vez tu da implij en un doare efedus evit pareañ mab-den, pe e vefe evit abegoù a broduiñ pe evit o efedoù divastus. E 2016 emañ an darn vrasañ eus an antibiotikoù e gwerz savet diwar molekulennoù sintezennet, deveret pe get diwar antibiotikoù naturel.\nAn antibiotikoù a zo oberiant en un doare resis war ar bakteri, dre harzañ ur prantad ret-holl d'o ziorren : sintezenn o pale gellig vakterienn, o drenkenn dizoksiribonukleel, o froteinoù, pe o produiñ energiezh. An harz-se a c'hoarvez p'en em liamm an antibiotik war e bal, ur molekulenn eus ar bakteri hag a vez oberiant e unan eus ar brantadoù ret-holl meneget. Diuzel tre ez eo an etrewered etre an antibiotik hag e fal, spesius d'ar bakteri. Darn vrasañ an antibiotikoù a zo dizoberiant war ar c'hebell-touseg pe ar viruzoù.\nUnan eus araokadennoù pennañ an XXvet kantved e-keñver medisinerezh zo eus diorren an antibiotikoù da heul an eil brezel bed. Al louzaouadennoù antibiotik o deus lakaet da greskiñ esperañs bevañ an dud ouzhpenn dek vloaz, muioc'h evit pehini eus al louzaouadennoù all . Koulskoude, dre o implij boas, pe zoken dre re implij eus darn eus an antibiotikoù, e teu poblañs ar bakteri antibiodalc'hus war gresk. Dre se e tigresk en un doare hollek o efedusted. En ospitalioù ez eo abeg d'ur c'hresk ar riskloù poreadur kurdiat, dre ziouer a louzoù efedus a walc'h a enep d'ar bakteri re zalc'hus.\n↑ Geriadur brezhoneg an Here, An Here, 2001, p. 136a\n↑ Guy Étienne, Geriadur ar Vezekniezh, Preder, 2007, p. 104\n↑ Nouveau Dictionnaire Breton-Français/Français-Breton, Al Liamm, 2014, p. 86b\n↑ McDermott, Rogers (1982). "Social ramifications of control of microbial disease". The Johns Hopkins Medical Journal 151: 302-312\nAdtapet diwar « https://br.wikipedia.org/w/index.php?title=Antibiotik&oldid=1868199 »\nDernière modification le 19 Meu 2020, à 09:31\nKemmoù diwezhañ degaset d'ar bajenn-mañ d'an 19 Meu 2020, da 09:31.


Pajenn:Koñchennoù eus Bro ar Ster Aon.djvu/242 - Wikimammenn\nPajenn:Koñchennoù eus Bro ar Ster Aon.djvu/242\namzer Yannig, marteze, da zeski e gatekiz, ha neuze e raio e bask. »\n« Ma, aotrou person, » eme Janed.\nHa Yannig a voe ret d’ezañ gortoz eur bloaz pe zaou.\nEun nebeud deveziou goude, e teuas eur beleg da welout an aotrou Person. Er c’hloerdi e oant bet o studia asamblez. Tremen a eure dre gichen ti Yannig. Met ac’hano ne ouie ket war be du trei. Daou hent a oa dirazañ, dour enno o-daou. Hag heñ a oa war varc’h.\n« Paotrig, » emezañ da Yannig, « ha bras eo an dour amañ ? » « N’ouzon darn. Houidi va zad ne deont e-barz nemet betek o c’hof. » « Orin (hailhon) a zo ac’hanout ! » eme ar beleg. « Dre be hent ez aer d’ar vourc’h ? » « Me a ya penn-da-benn dre war-c’horre ar c’hleuz. »\nHa ne c’hellas ket ar beleg tenna ger-all ebet digant an amparval.\nA-benn eur pennad, e lakaas ar vamm eur verc’h er bed.\n« Pelec’h eo bet kavet ? » eme Yann.\n« En eun neiz pig, er c’hoad bras aze. »\nHa Yann a furchas an neiziou pig da glask c’hoarezed-all.\nTri bloaz war-lerc’h, an tad, mañsoner eus e vicher, a gouezas diwar eur voger hag a voe lazet mik.\n« Ma, Yannig, » eme ar vamm, « klevet ac’h eus da dad o lavarout alies :\nDa louarn kousket\nNe zeu tamm boued.\nRak-se eo mall d’it mont da zeski eur vicher. »\n« Pe seurt micher, mam ? »\n« Pe hini a blij d’it ar muia ? »\n« N’ouzon dare. »\n« Kae da gousket fenoz ha gra da soñj en da wele. »\nAntronoz-vintin e c’houlenn ar vamm :\n« Petra ’vezi, Yann ? »\n« Me ’garfe mont da laer. »\n« Ya, met ha mar bezes tapet ? E vezi kaset d’ar bidouf. »\n« O ! me a ouezo en em denna. »\n« Ha gant piou ez i da zeski ? »\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/242&oldid=146845 »\nKemmoù diwezhañ degaset d'ar bajenn-mañ d'an 8 Du 2018, da 23:05.


Léon Blum, bloavezh 1925\nLéon Blum a zo bet ganet d'an 9 a viz Ebrel 1872 e Pariz ha marvet d'an 30 a viz Meurzh 1950 e Jouy-en-Josas a oa ur Politikour sokialour ha den-Stad gall.\nBlum a zo bet penn ar rann gall d'an Etrevroadel labourer (SFIO, strollad sokialour), ha prezidant kuzul ar ministred, pe penn ar gouarnamant gall adalek ar bloavezh 1936 betek 1937 ha goude-se adalek miz Meurzh betek miz Ebrel bloavezh 1938.\nPenn gouarnamant ar Republik c'hall da c'hortoz adal miz Kerzu 1946 betek miz Genver 1947, e bodad a vezo e-karg reiñ lañs da ensavadurioù ar pevare Republik.\nAn adkempennoù a zegaso a vezo reoù araokour war an dachenn sokial (ar vakañsoù gopret, merc'hed er gouarnamant, reduiñ ar prantadoù labour...). Hiziv an deiz c'hoazh ez eo gwelet evel ur penn diaz d'ar sokialouriezh c'hall.\nGanet en ur familh marc'hadourien eus bourc'hizelezh israelat paris, Leon Blum en deus graet studioù a live uhel o deus kaset anezhañ davet ur vicher rannet etre oberezhioù politikel dreist-holl er C'huzul Stad hag oberezhioù lennegel.\nE fin an 19vet kantved e krog da stourm evit an SFIO, dont a ra da vezañ ur buruteller anavezet ha labourat a ra gant ar gazetenn L'Humanité. Da heul disparti an tu kleiz e kendalc'h Tours e 1920 gant ar re a felle dezho heuliañ an trede Etrevroadel hag ar re n'o doa ket c'hoant, Léon Blum a zeu e-penn ar strollad sokialour e Kambr an deputeed. Met e-keñver ekonomiezh ha kevredigezh, leon Blum a zo marksour-kenañ. Fellout a ra dezhañ e vefe perc'hennet a-stroll an doareoù produiñ.\nE 1936, an talbenn poblek, un emglev sinet etre argomunourien hag ar sokialisted, a c'hounez an dilennadegoù deputeed. Leon Blum a zo a-du da vezañ e penn ar gouarnamant a zeu diouzh drec'hadenn-se.\nEñ eo ar c'hentañ yuzev o vezañ prezidant ar C'huzul. Diwar an orin-se eo taget gant an tu dehou pellañ. Taget eo ivez gant ar gomunourien a rebech dezhañ chom hep sikour republikaned Spagn, met ivez peogwir eo bourc'hiz ha peogwir ne gendalc'h ket gant ar reformiñ evit aesaat buhez al labourerien.\nGantañ eo bet sinet emglev Matignon evit krekiñ eus 10% goproù al labourerien, evit lakaat e plas 2 sizhunvezh koñje gopret hag evit digreskiñ an eurvezhioù labour eus 48e da 40e.\nKlasket en deus stourm ouzh Hitler met den n'eus selaouet anezhañ.\nDepute adarre e 1940, n'eo ket a-du evit leuskel an holl c'haloudegezhioù da pétain. Barnet eo eta e Riom e 1942 ha kaset d'ur c'hamp kreizenniñ e Buchenwald hag e Dachau.\nDieubet e vo gant gant an amerikaniz. Distreiñ a ra e Frañs ha prezidañ a ra Kuzul an dieubiñ e-pad ur vloavezh met delezel a raio e berzh politikel.\nAdtapet diwar « https://br.wikipedia.org/w/index.php?title=Léon_Blum&oldid=1944610 »\nKemmoù diwezhañ degaset d'ar bajenn-mañ d'an 13 C'hwe 2022, da 17:25.


Dornlevr krennvrezhoneg gant Goulven Pennaod\nSujet: Dornlevr krennvrezhoneg gant Goulven Pennaod Lun 16 Juil 2007 - 14:36\nDaoust hag-eñv ûn bennâg neus essaeed ober ul lexik brezhoneg-galleg deus an terminologi yezhadurel e Goulven Pennaod, Dornlevr krennvrezhoneg? Ideoù interessant neus un aer da gaoud, med ffidambîe, n-eo ked aesed kompren 'neañ dre ar munud beb tro...\nSujet: Re: Dornlevr krennvrezhoneg gant Goulven Pennaod Lun 16 Juil 2007 - 23:51\nN'em eus ket bet lennet nemet ur pennad skrivet gantañ : notennoù war an niveriñ (Hor Yezh 213). Sur eo zo ideoù interessant ennañ met n'on evit lâret hag-eñ emañ ar wirionez gantañ... : dek / ugent / tregont / pergont...\nGallout a rafes kas un tañva deomp eus e levr da lenn, n'anavezan ket anezhañ : pet pajenn 'zo ? Diwar petra eo savet ?\nSujet: Re: Dornlevr krennvrezhoneg gant Goulven Pennaod Mar 17 Juil 2007 - 8:55\npp.10-12... "Resisadurioù a-zivout an anvadur"\n1. An orioù\nAtorioù Kevorioù Ragorioù\nBonorioù bonator bongevor bonragor\nEilorioù eilator eilgevor eilragor\n2. Ar skorañ\n- an od\n- ar moz\n- an arvez\n- ar c'hevaotadur\n3. Ar c'hevaotadur\n4. Ar mozioù\nI. Mozioù arwantel\nA. Mozioù arwantel start\nB. Mozioù arwantel gwan\nII. Mozioù arvestel\nFaltaziadoù! Ya sur, 'moñ-me - derc'hel a ra da vond 'vel-sse a-hed c'hwec'h pajenn all c'hwazh! Med pa seller e kreis al levr (me so o h-essae labourad en deizioù-mañ war an doareoù divisoud ha sujañ e brezhoneg), deuzh pezh a gomprenan, e framm yezhadurel n-eo ked ken inossant-se. Se so kaos e oann o c'houll hag-eñv ûn bennag noa bed gwraed un astess konkordañss brezhoneg-galleg petramant brezhoneg-saosneg, blam da vond buannoc'h.\nSujet: Re: Dornlevr krennvrezhoneg gant Goulven Pennaod Mar 17 Juil 2007 - 23:55\nKoll ma fater a rafen abed a-walc'h me 'soñj gant sort gerioù ! Dija 'n'on ket deus deizioù kentañ ar sizhun... met aze bopred zo peadra da zont sod ! Te 'gaoze deus un torr-penn !\nPetra 'glaskez just war an doareoù divisoud ha sujañ, aze marteze e c'hellin respont un dra bennak dit.\nSujet: Re: Dornlevr krennvrezhoneg gant Goulven Pennaod Mer 18 Juil 2007 - 8:33\n'Hanta mad eo - merci bras dit Ziwzaw.\nSell amañ da heul un toullad goulennoù.\nKontant e veffenn da gaoud responchoù digant tud all ive, deus a beb ssort broioù disheñvel e Breizh-Isel.\nGoulennoù diwar-benn an doare-divisoud:\n1. Pehini a vez implijed en ho pro?\n(pa) vezan, vezez, vez, vezomp, vezit, vezont, vezer (klañv)\n(pa) vénn, ves, ve, vémp, vec’h, vént, vèr (klañv)\n(pa) vezenn, vezes, veze, vezemp, vezec’h, vezent, vezed (klañv)\n(pa) vîenn, vîes, vîe, vîemp, vîec’h, vîent, vîed (klañv)\n(pa) visenn, vises, vise, visemp, visec’h, visent, vised (klañv) -s- = /z/\n(pa) vijenn, vijes, vije, vijemp, vijec’h, vijent, vijed (klañv)\n2. Ma h-implijet “pa vijenn klañv”, daoust hag-eñv e vez gwraed un differañss j~ch ’tre\npa vijenn klañv\nma vichenn bed klañv\n3. Daoust hag-eñv so un differañss ’tre:\nma welffenn ’neañ e larffenn deañ\nma weljenn ’neañ e larjenn deañ\nma meffe arc’hant e prenffenn an ti-se\nma mije arc’hant e prenjenn an ti-se\n4. Daoust hag-eñv so moyen da veskiñ stummoù en -ff- ha stummoù en -j-?\nma welffenn ’neañ e larjenn deañ\nma weljenn ’neañ e larffenn deañ\n5. Daoust hag-eñv e ver teched da vired ar stummoù en -j- ewid an amserioù kevrenneg?\nma mije gweled ’neañ e mije lared deañ\n6. Daoust hag-eñv so moyen da implijoud stummoù en -ff- en amserioù kevrenneg?\nma meffe gweled ’neañ e meffe lared deañ\n7. Daoust hag-eñv so moyen da implijoud ar stummoù kozh vénn, etc.:\na) ewid an doare-divisoud?\nma veffenn pinwidig e veffenn kontant > ma vénn pinwideg e vénn kontant\nb) ewid an doare-sujañ?\nne soñj ked din veffes kap d’ober se > ne soñj ked den e ves kap d’ober se\nAle, hast meus da lenn ho responchoù.\nMerci bras da doud an dud!\nSujet: Re: Dornlevr krennvrezhoneg gant Goulven Pennaod Jeu 19 Juil 2007 - 0:19\nSell-amañ apeupre ‘pezh a glevan hag ‘r pezh a lâran :\nma mamm : (pa) vènn, vès, vé, vèm’, vèc’h, vèn’, vèr (klañv) (ma stumm eo kentoc’h)\nma zad : (pa) vènn, vès, vé, vèm’, vèc’h, vèin’, vèr (klañv)\nma mamm : (pa) vijènn, vijès, vijè, vijèmp, vijèc’h, vijent (e = eu), vijèd (klañv) (ma stumm eo kentoc’h)\nma zad : (pa) véjènn, véjès, véjè, véjèmp, véjèc’h, véjeint, véjèd (klañv)\nma mamm : pa vijènn klañv = ma vijènn bed klañv (prononciation identique)\n(Meskañ a ran an daou : hini ma mamm ha hini ma zad ! )\nma zad : pa véjènn klañv ≠ ma vijènn bed klañv (prononciation différente)\n3. Daoust hag-eñv so un differañss ’tre: ingal eo pehini an daou a lâr ar memes tra\nma welffenn ’neañ e larffenn deañ (komprenet ‘vez)\nma welchenn ’neañ e larjenn deañ (implijet ‘vez, ha mann nemet se)\nma meffe arc’hant e prenffenn an ti-se (komprenet ‘vez)\nma mije arc’hant e prenjenn an ti-se (implijet ‘vez, ha mann nemet se)\n4. Daoust hag-eñv so moyen da veskiñ stummoù en -ff- ha stummoù en -j-? Ne gredan ket, darn a ra gant –ff- ha ni a ra gant –j-\n5. Daoust hag-eñv e ver teched da vired ar stummoù en -j- ewid an amserioù kevrenneg? YA (peogwir ‘vez ket gant –ff- e-lec’h all)\nOaran ket, goul’ a rin... (“mijé gwelet” ha “mijé lâret”eo dimp e-barzh da frazenn), komprenet ‘vo met ne vo ket lâret, ne gredan ket...\na) ewid an doare-divisoud? N’eus ket !\nb) ewid an doare-sujañ? N’on ket sur, me « lârche » kentoc’h :\nne soñj ked din [veffes] vijès kap d’ober se > ne soñj ked den [sic] e ves kap d’ober se\nSe ‘moa goul(enn)et dec’h :\nG : Moien zo da c’helven [= c’hervel] X ?\nR : Ya, na pa vé diouzhtu ‘vé.\nN’eo ket war lerc’h an eil ‘vé –se ‘h out o klask ?\nLâr din amañ rakar n’on ket sur.\nSujet: Re: Dornlevr krennvrezhoneg gant Goulven Pennaod Jeu 19 Juil 2007 - 8:19\nMerci bras, bras dit Ziwzaw - se so dreist.\nBemdez vez disked un dra bennag: biskwazh moa bed klewed koms deus stummoù 'vel "véjènn...". Deus pelec'h eo da dad (heb bezañ kurîus)?\nImplîed vez aesed ar stummoù en "-ed": "vijed"...? Du-mañ (kanton Plouared) ne vez ked, med ur wech beb daou pe dri bloaz e tiffluk ûn bennag, memestra, gant-se n'int ked ankouêed kompletamant c'hwazh.\nGomprenan ked re da frasennoù diwezañ, goude "Ya, na pa vé diouzhtu 'vé".\nMa c'hallffes (ma c'halljes!) en em soñjal pegouls so moyen da implîoud "ve" e-lec'h "vije", neuse... (Gouveza' ran, martese ne vo ked aesed reiñ ur respont sklaer).\nHag ur goulenn diwezañ. Laked teus ma welchenn ’neañ e larjenn deañ . Ur reolenn so ewid ch ~ j? petramant h-eo 'vel a deu a deu...?\nMerci bras dit ur wech c'hwazh,\nSujet: Re: Dornlevr krennvrezhoneg gant Goulven Pennaod Jeu 19 Juil 2007 - 10:46\n1 Gomprenan ked re da frasennoù diwezañ, goude "Ya, na pa vé diouzhtu 'vé".\n2 Ma c'hallffes (ma c'halljes!) en em soñjal pegouls so moyen da implîoud "ve" e-lec'h "vije", neuse... (Gouveza' ran, martese ne vo ked aesed reiñ ur respont sklaer).\n3 Hag ur goulenn diwezañ. Laked teus ma welchenn ’neañ e larjenn deañ . Ur reolenn so ewid ch ~ j? petramant h-eo 'vel a deu a deu...?\n1 Attention, traduction littérale :\noui [appelons-le est sous entendu, voir question], si ce n'est (même) qu'immédiatement.\n2 Poan 'mo respont da se.\n3 en em dromplet 'm eus, ret 'oa lenn :\nma welchenn ’neañ e larchenn deañ .\nSujet: Re: Dornlevr krennvrezhoneg gant Goulven Pennaod Jeu 19 Juil 2007 - 14:02\nMerci bras c'hwazh Ziwzaw!\nInteressant eo ewid ch 'lec'h j - teched a-walc'h ver d'ober 'vel-sse e kals a blassoù...\nSujet: Re: Dornlevr krennvrezhoneg gant Goulven Pennaod Dim 10 Avr 2016 - 16:18\nmarteze e c'hellot kavout displegadennoù gant LAVAR 1 (Notennoù a-zivout anvadur ar verb).\nMod-all, klaskit gwelet e levrennoù Abeozenn embannet gant Sterenn evit keñveriañ an eil hag egile.\nSujet: Re: Dornlevr krennvrezhoneg gant Goulven Pennaod


Pajenn:Morvan - Kenteliou hag istoriou a skuer vad evit ar Vretoned, 1889.djvu/63 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/63\ntouez-ni. Comz a rer calz a visou, a dorfejou, hag a dra sur emaint ep niver ; ar pez a veler splamma gouscoude eo ar bed zo croummet dindan ar gosni, cabac’h gant cosni. A beb amzer ez eus bet visou ha torfejou, mes eun doare iaouankiz a velet er bed cabluz hag a ziskueze ez oa c’hoas buez enhan. Bez’ez eus tud clanv, scoet calet gant eur goal glenvet, mes a zo cre ar goad hac ar vuez enho, hag ar medesin a gaf eno peadra d’ho farea.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/63&oldid=161635 »\nKemmoù diwezhañ degaset d'ar bajenn-mañ d'an 7 Mae 2020, da 17:30.


Pajenn:Sales - Introduction d’ar Vuez devot.djvu/139 - Wikimammenn\nPajenn:Sales - Introduction d’ar Vuez devot.djvu/139\ndezàn, quen evit renta douç ha docil an Eneou da receo an Instructionou mad pere a rea dezo : hac e lavare an drase gant un affection quer bras, ma teue un demesel d’e recita var e lerc’h gant ur ferveur estrainch muguet triuguent vloaz goude ma oa clevet ganti eus e c’henou propr. Ur gonsolatiore vras a santis er bloaz tremenet o consacri un Auter var ar plaç ma c’heureu Doue d’an den Eürus-se beza ganet. Choasit particulieramant ar Sent peveus a re ec’hallac’h imita ha saouri guell ar vuez, hac en intercession pere ho pe ur fizianç particulier. Ar Sant pe ar Santes peveus a hini e touguit an hano, a so dija deputet deoc’h abaoue ho padiziant.\nBEzit devot ha sourcius da glevet comsou Doue. Pe c’hui o c’hlevo en un antretien familier bennâc gant ho mignonet pe vignoneset spiriruel, pe c’hui o c’hlevo er Sarmon, clevit-y ato gant attantion ha gant respet ; grit ervat ho profit anezo, ha na lesit quet anezo da goueza d’an douar. Hoguen recevit-y evel ur baum precius en ho calon, oc’h imita ar Verc’hes sacr pehini a gonserve ur sourci bras en he c’halon an oll gomsou pere a lavaret e meuleudi d’he\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/139&oldid=124798 »


Pajenn:Catechis, 1817.djvu/42 - Wikimammenn\nnoncet. Querquent ar Verb divin en em incarnas evit chom guenemp voar an douar. Mari eta priet da S. Joseph a famill David, guerc’hes quent ha goude he guiliout, guerc’hes epad he buez, eo mam Doue hon Redampteur. Ganet e deus ur map peini so Doue, hac a beini ar c’horf a so formet a hini Mari.\nElizabeth quiniterv Mari a voa dougueres a. S. Yan badezour. Mari a ya da renta bisit dezi. Yan a drip en cof e vam, o santout ar bresanç eus an hini a doug Salver ar bed. An Impalaër August a ordren gout an nombr eus e dud ; Mari a barti gant e friet : arru eo e zermeén : guenel a ra ep hep sort poan, en ur c’hraouic dister er guær a Vethleem. Accomplissamant eus ar prophetio voar al lec’h hac ar baourentez a c’hinivelez ar Messias. Quement se a arruas en nos d’ar pempvet deiz voan-uguent a viz querzu. Er memes instant an Ælez a annonças d’ar vergerien pe pastoret an denvet, guinivelez hon Salver.\nUr stereden nevez en annonças en Oriant ; ar Rouanez pere a voa payanet a deu d’en adori er c’hraou. Eiz deiz goude ma voa ganet, Jesus a gommanças da scuil e voad evidomp ar circomcision, non-obstant na voa quet sujet d’al lezen. Chom a eure daou uguent deiz en Bethleem ; presantet e voe en templ, hac offret da Doue. Mari en em soumetas d’ar purification, petra benac na voa quet obliget. Herodes peini en devoa clevet gant ar Rouanez penaus e voa ganet ur Roue nevez, ho fedas da retorn, ha da lavaret dezàn pelec’h e voa, ma haje ive, emezàn, d’en adori. Un Æl a avertissas ar Rouanez a dreitouraich Herodes, ha retorn a resont dre\nAdtapet diwar « https://br.wikisource.org/w/index.php?title=Pajenn:Catechis,_1817.djvu/42&oldid=110490 »\nKemmoù diwezhañ degaset d'ar bajenn-mañ d'an 15 Kzu 2017, da 20:31.


Pajenn:Morvan - Buez ar Zent, 1894.djvu/141 - Wikimammenn\nPajenn:Morvan - Buez ar Zent, 1894.djvu/141\nann eil var ’nn ugent devez a viz c’houevrer\nAbarz dont da Rom, sant Per en doa tremenet seiz vloaz e kear Antioch, e kostez ar Zao-Heol. Hogen, ann lliz a ra eur gouel hirio e memor euz ann deiz ma’z eaz di da jom, evel ma ra eur gouel all d’ann trivac’h a viz genver e memor euz ann deiz ma teuaz da Rom. Ann daou c’houel-ze a zo hanvet Gouel Kador Sant Per, ar pez a zinifi : Gouel evit digas da zonj euz ann devez ma’ch azezaz sant Per evit ar vech genta, e kear Antioch pe e Rom, var he gador a eskop hag a bap.\nAr gristenien genta ne vankent morse da zelebri deiz ha bloaz ho badiziant. Da genver ann devez-ma e reant adarre ar promesaou o doa great da Zoue p’oant bet badezet, hag e trugarekeant anezhan abalamour m’oa plijet ganthan ho reseo etouez he vugale. Ne gave ket d’ezho e vije kaeroc’h devez enn ho buez eget devez ho badiziant, p’e guir oa ann devez m’oant ganet da vuez ar c’hras, ann devez m’oant bet great heritourien euz ann Env.\nEur c’hiz ker santel a reaz d’ann eskibien selebri ive ar memor euz ann deiz ma vezent bet sakret pe lakeat var ho zron, ha goude ho maro zoken, ar bobl a gendalc’he aliez da zelebri ar memor euz ann deiz-se. Setu petra zo erruet evit ann daou c’houel a hanver Kador Sant Per enn Anlioch ha Kador Sant Per e Rom. Ann daou chouel-ma a zo koz-koz, hag el levriou a zo bet skrivet enn amzer genta euz ann lliz ez euz dija hano anezho.\n« Ho zelebri a dleomp, eme ar pab sant Leon, gant kement a joa ha ma selebromp merzerenti Prins ann Ebestel. Merzerenti sant Per a zigas d’eomp dazonj euz ann deiz euruz ma oue kurunet enn env; mes enn daou c’houel all ec’h henoromp ar garg heb he far en\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/141&oldid=137319 »


Pajenn:Inisan - Toull al lakez.djvu/34 - Wikimammenn\nPajenn:Inisan - Toull al lakez.djvu/34\ngoustians, rak ententet mad en devoa. Ar paour ne lavare ket : koll a rit hoc’h arc’hant, mes koll a rit an arc’hant-ze.\n— Daoust, emezan, hag heman en defe bet eur c’helou bennak eus va c’havadenn-me ?… Daoust hag heman a c’houfe n’eo ket, e gwirionez, an arc’hant-man d’in-me ?… Neuze avad… Mes nann, an dra-ze ne c’hell ket beza gwir ; n’oa nemedon war an aod, sellet piz em oa great en-dro d’in. Me ’doufe eo heman unan eus ar re-ze hag a vez oc’h ober o dall pe o c’hamm, er foariou hag er pardoniou, ha n’int ket dalloc’h na kammoc’h egedon-me. Heman en deus gwelet va arc’hant o vont a-biou d’am godell, ha setu perak en deus galvet ac’hanon.\nHa Per adarre en e hent.\nN’en doa ket kalz da ober : kant paz c’hoaz hag edo war bave bourk Ploueskat.\nMintin e oa c’hoaz, ha dre-ze n’oa en em gavet den er foar ; stal ebet zoken n’oa c’hoaz digor. N’oa dre ar ruiou nemet bugale, o dilhad da zul ganto, savet abred eus o gwele, evit mont da c’haloupat ar bourk, da zigeri o ginou evit gouzout marteze e pelec’h e vije ar braoa pa vije ar foar en he feur .\nPer a yeas d’o c’haout, an eil warlerc’h egile, o dastumas holl en-dro d’ezan, hag a lavaras d’ezo :\n— Paotred, mar kirit, da c’hedal ma tigoro ar foar, ez aimp da di Janedig ar Bombonou da ober peb a gofad kouignou. Deuit holl ganen, hep aon ebet, me am eus arc’hant da baea.\n— Ha gwir e c’hellfe beza kement-se, Per ? eme ar vugale souezet, rak gouzout a reant peger paour e oa tud Per.\n↑ Feur apogée (d’une chose), épanouissement : eur paotr yaouank en e feur (klevet a vez ivez : en e fleur), un jeune homme dans la fleur de la jeunesse.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/34&oldid=128201 »


Pajenn:Le Gonidec - Bibl Santel pe Levr ar Skritur Sakr, eil levr.djvu/44 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/44\narouésiou ann diouganérien ; a laka da ziskianta ann divinerien ; a ziskar skian̄t ar ré fûr ; hag a laka hô gwiziégez da drei é follen̄tez.\n26. Mé eo a zéven gér hé zervicher, hag a gâs da benn kuzul hé gannaded ; a lavar da Jéruzalem : Tûd a zeûiô enn-oud ; ha da geriou Juda : Savet é viot a-névez, hag é savinn hô tizeriou ;\n27. A lavar d’al loun̄k : Béz séac’h, hag é tizec’hinn hé steriou ;\n28. A lavar da Zirus : Va méser oud, hag é sévéni va holl ioul ; a lavar da Jéruzalem : Savet é vézi a-névez ; ha d’ann templ : Diazezet é vézi a névez.\nAnn Aotrou anavézet gan̄d ann holl vrôadou.\n1. Ével-henn é lavar ann Aotrou da Zirus va C’hrist, em euz kéméret dré hé zourn, évit lakaad da bléga dira-z-han̄ ar brôadou, ha lakaad ar rouéed da drei hô c’hein ; évid digeri ann ôriou dira-z-han̄, ha na vézô serret pors é-béd.\n2. Mé a iélô enn da raok ; tûd rôk ann douar a vuélinn ; ar persier arem a dorrinn, hag ar sparsou houarn a vrévinn.\n3. Rei a rinn d’id ann ten̄zoriou kuzet, hag ar ré guzéta ; évit ma wézi pénaoz eo mé ann Aotrou, Doué Israel, péhini en deûz da c’halvet dré da hanô.\n4. Enn abek da Jakob va zervicher, ha da Israel va dilennet, em eûz da c’halvet dré da hanô ; da les-hanvet em eûz ha n’éc’h eûz két va anavézet.\n5. Mé eo ann Aotrou, ha n’eûz hini all é-béd : n’eûz kén Doué néméd-oun ; da c’hourizet em eûz, ha n’éc’h eûz két va anavézet,\n6. Évit ma wezô ann holl, adaleg ar sâv-héol, bétég ar c’hus-héol pénaoz n’eûz Doué é-béd néméd-oun. Mé eo ann Aotrou, ha n’eûz két eunn all,\n7. Péhini a zoaré ar goulou, hag a ra ann dévalien, a râ ar péoc’h, hag a ra ar poaniou ; mé eo ann Aotrou a râ kémen̄t-sé.\n8. En̄vou, skuḻit hô klîz diouc’h kréac’h, ha ra gouézô ann dén-reiz é-giz glaô eûz ar c’hoabr ; ra zigorô ann douar, ha ra lakai da ziwana ar salver ; râ zavô kévret ar reizded. Mé eo ann Aotrou em eûz hé grouet.\n9. Gwâ ann dén a éneb oud hé grouer, hén̄ péhini n’eo néméd eul léstr prî. Hag ar prî a lavar d’ar pôder : Pétrâ a réz-te ? Hag hép daouarn eo bét gréat da labour ?\n10. Gwâ ann hini a lavar d’hé dâd : Pérâg éc’h eûs-té va en̄géhen̄tet ? Ha d’hé vamm : Pérâg éc’h eûs-té va ganet ?\n11. Ével-henn é lavar ann Aotrou, san̄t Israel, hag ann hini en deûz hé c’hréat : Grît goulennou ouz-in diwar-benn ann traou da zon̄t, grît gourc’hémennou d’in é-kén̄ver va bugalé, hag é-kén̄ver labour va daouarn.\n12. Mé eo em eûz gréat ann douar, ha mé eo em eûz krouet ann dén war-n-ézhan̄ ; va daouarn hô deûz astennet ann én̄vou, ha d’hô holl armé em eûz gourc’hémennet.\n13. Mé eo a zavô anézhan̄ évid ar reizded, hag a lakai hé holl hen̄chou da véza éeun ; hén̄ a zavô va c’héar, hag a zieûbô va sklaved, hag hép gôbr na rôou, émé ann Aotrou, Doué ann arméou.\n14. Ével-henn é lavar ann Aotrou : Labourerien ann Éjipt, ha marc’hadourien ann Étiopia, ha tûd braz Saba a zeûi d’az kavout, hag hî a vézô d’id ; war da lerc’h é teûin̄t, gan̄d chadennou oud hô daouarn é kerzin̄t ; stoui a rain̄t dira-z-od, hag é pédin̄t ac’hanod, ô lavarout : N’eûz a Zoué némét gan-éz, ha n’eûz Doué all é-béd néméd da hini.\n15. Té eo évit-gwîr ann Doué kuzet, Doué Israel, ar Salver.\n16. Ar ré hô deûz gréat fazi a zô bét mézékéet, hag hî holl hô deûz rusiet ; éat in̄t kévret gôlôet a véz.\n17. Israel a zô bét salvet gan̄d ann Aotrou gan̄d eur silvidigez peûr-baduz : na viot két mézékéet, ha na rusiot két a-héd ar c’han̄tvédou.\n18. Râg ével-henn é lavar ann Ao-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/44&oldid=156833 »\nKemmoù diwezhañ degaset d'ar bajenn-mañ d'an 19 Meu 2020, da 15:13.


Ur vouezh nevez e Breizh - Spered ar vro - Le Télégramme\nUr vouezh nevez e Breizh\nDisadorn tremenet e oa Elodie Jaffre asambles gant Kreiz Breizh Akademi war leurenn Yaouank. (Foto Anna Quéré)\nElodie Jaffre, kanerez, a gemer perzh e Kreiz Breizh Akademi. O paouez embann ur bladenn emañ ivez. Setu bremañ ar c’han e-kreiz he buhez.\n« A-raok ur sonadeg e klaskan chom yac’h ha kousket mat ivez. Teurel a ran evezh deus ma mouezh, ober ‘ran poelladennoù a-raok pignat war al leurenn ». Elodie Jaffre, kanerez e Kreiz Breizh Akademi #7 zo vont da ganañ war leurenn festival Yaouank e Roazhon a-benn div eur. Sioul eo ar vaouez yaouank met gwask zo warni koulskoude : tost da 10 000 den a zeu bep bloaz da zañsal da geñver fest-noz brasañ Breizh. Daou vloaz zo pe dost eo krog al labour gant Kreiz Breizh Akademi, ur stummadur renet gant Erik Marchand. Kanañ a ra Elodie asambles gant ar c’haner Axel Landeau ha sonerien bagadoù. Seizh sonadeg zo bet dija ha reoù all vo moarvat e 2020. « Desket ‘m eus kalz traoù. Pinvidikaet ‘m eus ma sevenadur diwar-benn sonerezhioù ar broioù all », eme ar ganerez. Tro he deus bet Elodie da labourat gant ur ganerez eus bro India : « desket he deus din penaos analiñ, derc’hel an notenn, penaos ober gant ar c’horf. Un dra nevez ‘oa evidon ».\nKrog e oa Elodie gant an hent-se pevar bloaz zo : e 2015 eo aet priz kentañ Kan ar Bobl ganti. « Aze ‘m eus soñjet : poent eo krogiñ ‘barzh ! » Er memes bloaz ez a ar maout ganti er festival Fisel, asambles gant he c’homerez Meva Guegan. Divizout a ra neuze Elodie mont da heuliañ kentelioù e skol sonerezh Gwened evit gwellaat an teknik hag he gouiziegezh diwar-benn ar c’han hengounel. Stummet eo bet ivez ar ganerez gant Yann-Fañch Kemener. « Un den pouezus eo bet evidon. Strizh ‘oa an den : faota’rae dezhañ kaout tud sirius, a laboure mat ! », a gont Elodie. Bet eo o welet anezhañ alies etre 2015 ha 2017. « Yann Fanch Kemener ‘n eus roet ar jestr din. An dra-se ne vez ket desket en ur selaou ! Me n’on ket ur plac’h a blij dezhi ober kalz ‘jestroù. Lâr’a rae din : chom sonn. Digas a rez traoù, memes ma ne fiñvez ket. Ret eo bout evel m’emaout ».\nUr bladenn gant Awena Lucas\nO chom en Drinded-Karnag emañ ar vaouez yaouank. Goude bezañ desket kan-ha-diskan eo aet tamm-ha-tamm Elodie Jaffre war-zu sonennoù bro Gwened. Graet he deus anaoudegezh gant an delennourez Awena Lucas tri bloaz zo. Frouezhus eo bet an eskemm : savet o deus un dastumad tonioù hag un albom zo bet nevez embannet e miz Here. Raktresoù e-leizh zo ganto evit 2020 : « c’hoant ‘mije da genderc’hel da labourat gant Awena, en ur grouiñ mârsen un dra nevez, gant sonennoù dastumet war terouer Gwidel ha Plañwour. Plijout a rafe dimp reiñ ar gaoz d’ar re o deus skrivet ar ganenn pe d’ar re a vez komzet diwar o fenn er sonenn. Reiñ buhez d’ar re varv en ur mod ! An dra-se a bijfe din lakaat war-wel ».\nPoelladennoù : exercices.\nAnaliñ : respirer.\nSkol sonerezh : conservatoire.\nAn Drinded-Karnag : La Trinité-sur-Mer.\nTelennourez : harpiste.\nLa chanteuse Élodie Jaffre a intégré il y a près de deux ans la fameuse Kreiz Breizh Akademi, cette formation de haut niveau en musique modale, créée par Erik Marchand. Une belle étape dans son parcours de chant, qui avait démarré en 2015 avec le premier prix du Kan ar Bobl et le premier prix au festival Fisel. Aujourd’hui, Élodie travaille aussi avec la harpiste Awena Lucas : un album est sorti en octobre dernier.


Pajenn:Herri - Skrituriou sakr - Exod, 1861.djvu/140 - Wikimammenn\nPajenn:Herri - Skrituriou sakr - Exod, 1861.djvu/140\nrout : It, diskennit, rak pec’het en deuz ho pobl, hoc’h euz tennet euz a zouar ann Ejipt.\n8. Kuiteet ho deuz buhan ann hent hoc’h euz diskouezet d’ezho, ha great ho deuz evit-ho eul leue gant aour teuzet, hag ho deuz hen adoret ; hag o veza lazet loened en he enor ho deuz lavaret : Ar re-ze eo ho toueou, Israël, ho deuz ho tennet euz a zouar ann Ejipt.\n9. Ann Aotrou a lavaraz c’hoaz da Voïzes : Guelout a rann eo ar bobl-ma eur penn kalet a vobl :\n10. List ac’hanoun evit ma tan-flammo va buaneghez enn ho enep, ha ma ho distrujinn, ha me ho kraï mestr var eur vroad vraz.\n11. Hoghen Moïzes a bede ann Aotrou he Zoue, o lavarout : Perag, Aotrou, e tanfe ho puaneghez enep ho pobl, hoc’h euz tennet euz a zouar ann Ejipt gant eur galloud braz hag eunn dourn nerzuz ?\n12. Arabad eo, me ho ped, e lavarfe ann Ejipsianed : Gant finesa en deuz ho zennet euz ann Ejipt evit ho laza e kreiz ar meneziou, hag ho effaci divar c’hore ann douar. Ra gouezo ho puaneghez, ha diskouezit ho trugarez, o pardoni goall-ober ho pobl.\n13. Ho pet sonj euz Abraham, Isaak hag Israël, ho servicherien, da bere hoc’h euz touet drez-hoc’h hoc’h-unan o lavarout : Lakaat a rinn ar vouenn ac’hanoc’h da vobla evel stered ann env ; hag ar vro-ze holl a behini em euz komzet, he rei a rinn d’ho lignez, hag he perc’hennot anezi da vikenn.\n14. Hag ann Atrou a habaskaaz, ha ne reaz ket d’he vobl ann droug en doa lavaret e raje.\n15. Ha Moïzes a zistroaz divar ar menez, o tou-\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/140&oldid=114844 »\nKemmoù diwezhañ degaset d'ar bajenn-mañ d'an 3 Ebr 2018, da 09:48.